Biden mulakan peralihan ketika Trump enggan mengalah

Presiden Amerika Syarikat (AS) yang dipilih, Joe Biden memulakan langkah pertama pada Ahad untuk bergerak ke Rumah Putih, 73 hari dari sekarang, ketika Donald Trump berterusan enggan mengakui kekalahan, sebaliknya berusaha membangkitkan keraguan terhadap keputusan pilihan raya.Biden dan naib presiden yang dipilih, Kamala Harris yang kini dikelilingi ucapan tahniah atas kemenangan mereka pada pemilihan 3 November lalu melancarkan laman sesawang peralihan, BuildBackBetter.com dan Twitter @Transition46.Sementara itu, Trump dilihat masih bermain golf di kawasan berhampiran Washington, di tempat yang sama ketika rangkaian televisyen AS pada Sabtu menyampaikan berita bahawa Biden memperoleh cukup undi kolej elektoral (majoriti mudah 50 peratus + 1) untuk menang.“Sejak bila Lamestream Media mengesahkan siapa presiden kita yang seterusnya?” kritik Trump menerusi Twitternya pada Ahad.Trump merancang untuk memfailkan tuntutan saman pada minggu akan datang, menurut peguamnya Rudy Giuliani, yang mendakwa beliau memiliki banyak bukti penipuan.Bagaimanapun bekas presiden, George W Bush mengatakan “keputusan itu jelas” dan menyampaikan ucapan tahniah kepada Biden dan Harris.“Sejak bila Lamestream Media mengesahkan siapa presiden kita yang seterusnya?” kritik Trump menerusi Twitternya pada Ahad.Menerusi satu kenyataan, Bush berkata rakyat Amerika yakin pilihan raya kali ini pada dasarnya adalah adil.“Kita mesti bersatu demi keluarga dan jiran kita, dan untuk negara dan masa depannya,” kata Bush.Laman sesawang peralihan Biden menyenaraikan empat keutamaan iaitu Covid-19, pemulihan ekonomi, kesaksamaan kaum dan perubahan iklim.“Pasukan yang dilantik akan berdepan cabaran ini pada hari pertama,” menurut laman sesawang itu yang merujuk 20 Januari 2021 sebagai hari pertama ketika Biden bakal mengangkat sumpah jawatan sebagai presiden AS yang ke-46.Biden, yang berusia 78 tahun pada 20 November, adalah individu tertua yang pernah dipilih ke Rumah Putih.Harris, 56, seorang Senator dari California, adalah wanita pertama dan menjadi orang kulit hitam pertama serta orang Asia Selatan pertama yang dipilih sebagai naib presiden ASBiden merancang untuk menubuhkan pasukan petugas pada Isnin bagi menangani wabak Covid-19 yang kini sudah mengorbankan lebih 237,000 di negara itu, selain berdepan cabaran lonjakan kes jangkitan.Beliau turut mengumumkan rancangan untuk bergabung kembali dalam perjanjian iklim Paris dan dilaporkan akan mengeluarkan perintah eksekutif pada hari pertamanya di pejabat yang membatalkan larangan perjalanan Trump ke kebanyakan negara-negara Islam.Biden berikrar untuk membentuk Kabinet yang mencerminkan kepelbagaian negara itu, walaupun beliau mungkin menghadapi masalah untuk mendapatkan persetujuan untuk pelantikan yang lebih progresif jika Republikan terus menguasai Senat.


Hujah bela diri selepas dijatuhi hukuman gantung keahlian Umno

Dalam surat rayuan saya, saya telah mengulangi semula hujah-hujah pembelaan yang saya nyatakan sebelum ini agar ia dapat dibaca dan diteliti dengan sebaik mungkin oleh Ahli MKT Umno. Surat rayuan dan hujah pembelaan saya telah saya serahkan dalam bentuk ‘hardcopy’ dan sesalinan ‘sofcopy’ akan saya hantarkan kepada semua MKT melalui applikasi Whatsapp. Dua (2) hujah pembelaan utama saya adalah seperti berikut:-Pertama, Tiada perbuatan memfitnah, mencela dan mengkeji yang bertentangan dengan perkara 3.1.2, 3.1.4. 3.1.6 tata etika ahli Umno dan tiada salah laku penerbitan media massa elektronik atau internet bertentangan dengan perkara 5.3. Tajuk akbar “Presiden sudah hilang kredibiliti” dan laporan akhbar tersebut bukan melaporkan kritikan, fitnah atau celaan sebaliknya pandangan umum terhadap presiden berikutan tindakan beliau dan peristiwa di dalam Umno.Misalnya, saya nyatakan bahawa kenyataan sebenar saya kepada media adalah: “Maksudnya presiden ada isu kredibiliti, apa yang beliau bawa tidak boleh sampai, tidak diterima majoriti dalam Umno dan saya melihat ini perkara yang perlu segera mendapat penyelesaian”. Ini berbeza dengan tajuk akhbar yang melaporkan saya sebagai berkata bahawa, “Presiden sudah hilang kredibiliti”Tajuk akhbar “Presiden khianati parti” dan laporan tersebut bukan kritika, fitnah atau celaan sebaliknya berdasarkan bukti oleh pihak terlibat.Saya nyatakan bahawa tidak ada unsur fitnah, mengkritik, mengkeji atau mencela Presiden kerana kenyataan saya adalah respon dan pandangan saya sebagai ahli parti terhadap pendedahan yang dibuat oleh bekas Setiausaha Agung BN Annuar Musa yang saya yakini benar berdasarkan bukti-bukti dan maklumat-maklumat yang telah disampaikan oleh beliau sendiri. Saya tidak mengkritik sebaliknya memberi pandangan bagaimana masalah ini boleh diredakan – “Dalam pada itu, Tun Faisal berkata, dalam menyelesaikan kemelut politik ketika ini, Ahmad Zahid perlu membuat akuan bersumpah tidak akan bekerjasama dengan Anwar dan DAP. Ini termasuk, katanya, menghentikan jajaran politik baharu sebagai istilah menyembunyikan sokongan secara rahsia beliau itu. “Jika presiden buat (akuan bersumpah) ini maka kita boleh sokong semula beliau. “Selagi presiden tak berani buat dan tak mahu arahkan untuk hentikan jajaran politik baharu ini, selagi itu takkan selesai,”.Kedua, Pihak pengadu tiada “locus standii” malam miliki motif jahat atau “ulterior motive”. Proses aduan juga tercemar dengan unsur-unsur tekanan, ketidakadilan dan fitnah.Dalam sesi tribunal, saya telah menunjukkan kepada anggota tribunal Akuan Bersumpah (SD) saksi bahawa aduan ini diaturkan oleh pihak yang berkepentingan dengan motif yang boleh dipersoalkan, serta proses membuat aduan ini juga tercemar dengan unsur-unsur tekanan, ketidak adilan, pelanggaran peraturan, fitnah dan politik wang, ditambah pula AJK bahagian dan ketua-ketua cawangan yang hadir tidak diberikan masa yang secukupnya untuk meneliti fakta-fakta dalam surat aduan yang mereka tandatangani, boleh dikatakan aduan yang dibuat terhadap saya telah kehilangan meritnya.Tindakan susulan yang diambil terhadap saya berikutan aduan yang tercemar dan kehilangan merit ini boleh mengakibatkan tanggapan negatif terhadap Umno dan mengakibatkan Lembaga Disiplin disalah tanggap sebagai diperalatkan untuk memenuhi kehendak dan kepentingan individu tertentu. Atas faktor kehilangan merit dan proses membuat aduan yang tercemar, aduan tersebut sepatutnya tidak wajar dipertimbangkan sama sekali oleh lembaga disiplin.Surat Akuan Bersumpah saksi mengenai pertemuan ini ada bersama saya dan hanya saya tunjukkan sahaja kepada anggota tribunal sebagai langkah untuk menjaga keselamatan saksi-saksi.Saya ingin menegaskan sekali lagi tidak ada sebarang unsur kritikan, fitnah, celaan dan kecaman yang saya lakukan terhadap Presiden secara terbuka. Ia adalah pandangan umum berdasarkan pendedahan yang dibuat oleh Annuar Musa yang berkisar kepada surat sokongan terhadap Anwar Ibrahim dan Jajaran Politik Baru melibatkan PKR dan DAP, serta rumusan terhadap kredibiliti presiden berdasarkan peristiwa-peristiwa yang berlaku, iaitu penolakan demi penolakan terhadap kerjasama dengan Anwar dan DAP oleh Majlis Kerja Tertinggi.Isu sokongan terhadap Anwar, Jajaran Politik Baru melibatkan kerjasama dengan Anwar, PKR dan DAP, dan isu kredibiliti Presiden adalah isu yang amat penting untuk ditangani segera. Pandangan-pandangan yang saya berikan mengenai Presiden adalah benar dan diberikan demi kebaikan diri Presiden, Umno dan Agenda Penyatuan Ummah. Tindakan segera daripada Presiden penting agar Umno mempunyai hala tuju yang jelas dan perpecahan dalaman Umno dapat diredakan. Tindakan daripada Presiden ini juga penting bagi memastikan Umno memperolehi kemenangan yang lebih besar dalam PRU15.Atas segala hujah pembelaan dan justifikasi yang saya berikan, saya dengan penuh rendah diri memohon jasa baik dan pertimbangan presiden dan semua ahli MKT untuk:Menarik balik pengesahan terhadap keputusan Lembaga Disiplin Umno Malaysia yang jelas tidak bersandarkan merit dan fakta kesMembatalkan hukuman penggantungan selama 6 tahun yang jelas zalim dan tidak masuk akalMengembalikan semula hak-hak keahlian saya, termasuk jawatan saya sebagai ketua Umno cawangan dan timbalan ketua Umno bahagian Putrajaya yang saya menangi melalui proses demokrasi yang sihat dan dalam pertandingan yang adil tanpa menyalahi tata etika parti termasuk politik wang.Semoga dengan penarikan semula pengesahan dan hukuman yang zalim dan tidak masuk akal ini, imej Umno akan menjadi semakin baik serta dilihat lebih adil dan lebih demokratik di mata ahli dan rakyat.Ini adalah sebahagian hujah bekas timbalan ketua bahagian Umno Putrajaya Tun Faisal Ismail selepas digantung keahlian selama enam tahun dari Umno.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Zafrul tidak hadir mesyuarat Kabinet pertama, dipercayai di luar negara

Menteri Perdagangan Antarabangsa dan Industri Tengku Zafrul Aziz tidak hadir ke mesyuarat khas Kabinet yang pertama hari ini kerana berada di luar negara, kata sumber.
Sumber berkata, ini menyebabkan Zafrul perlu hadir ke upacara simbolik mengimbas kad perakam waktu (clock in) buat kali pertama sebagai menteri pada jam petang Sabtu lalu di Menara Kementerian Perdagangan Antarabangsa dan Industri (Miti).
Seorang pegawai Miti, turut mengesahkan perkara tersebut.
"Menteri (Zafrul) clock in pada Sabtu selepas majlis angkat sumpah.
"Beliau juga tak dapat hadir mesyuarat kali pertama hari ini," katanya kepada MalaysiaNow dengan syarat tidak dinamakan.
Zafrul mengangkat sumpah sebagai ahli Dewan Negara pada Sabtu selepas dinamakan sebagai menteri perdagangan antarabangsa dan industri yang baru.
Bekas jurubank itu pertama kali dilantik sebagai menteri kewangan ketika kerajaan Perikatan Nasional (PN) ditubuhkan oleh Muhyiddin Yassin.
Kemudiannya, beliau dikekalkan sebagai menteri kewangan oleh Ismail Sabri Yaakob selepas Muhyiddin meletakkan jawatan sebagai perdana menteri.
Pada Pilihan Raya Umum ke-15 (PRU15) Zafrul gagal membuat penampilan sulung sebagai ahli Parlimen selepas tewas kepada penyandangnya Dzulkefly Ahmad di Kuala Selangor.
Ironinya Anwar melantik Zafrul sebagai menteri akan tetapi tidak Dzulkefly dari Amanah yang dianggap sebagai menteri kesihatan yang popular dalam pentadbiran Pakatan Harapan (PH) yang terdahulu.
Dzulkefly yang sebelum itu menyatakan hasrat untuk tidak bertanding PRU15 diminta oleh PH mempertahankan kerusi berkenaan selepas Barisan Nasional (BN) menamakan Zafrul sebagai calon.
Semasa jelajah kempen PRU15 di Selangor, Anwar yang juga pengerusi PH menegaskan tidak akan melantik Zafrul untuk menjadi anggota dalam Kabinet di bawah pentadbirannya.
Bagaimanapun, pada Jumaat lalu, Anwar mengumumkan Zafrul menganggotai Kabinet barunya.


Sorry.


Zahid janji pimpinan baru Umno terus dukung kerajaan

Timbalan Perdana Menteri Ahmad Zahid Hamidi memberi jaminan pimpinan baru Umno bersama Barisan Nasional (BN) akan terus mendukung dan memperkukuhkan kerajaan campuran.
Presiden Umno itu berkata berdasarkan keputusan Pemilihan Umno 2023 yang berakhir semalam, ia jelas menunjukkan bahawa setiap peringkat kepimpinan nasional serta akar umbi parti itu memberi dukungan sepenuhnya kepada keutuhan kerjaan campuran yang dipimpin Perdana Menteri Anwar Ibrahim.
“Manifestasi ini cukup jelas kerana kita lihat walaupun ada usaha untuk menggugat kerajaan yang ada sekarang namun ia jelas ditolak oleh perwakilan (Umno),” kata beliau yang juga Pengerusi BN  selepas menghadiri Mesyuarat Sekretariat Kerajaan Perpaduan di Kuala Lumpur malam ini.
Mesyuarat yang berlangsung kira-kira dua jam itu dipengerusikan oleh Anwar yang juga Pengerusi Pakatan Harapan (PH) dan turut dihadiri beberapa pimpinan tertinggi parti dalam kerajaan campuran.
Selain sokongan Umno dan parti komponen BN, Zahid yakin setiap parti termasuk dari Sabah dan Sarawak di bawah Kerajaan Perpaduan juga akan terus mendukung kerajaan ini.
“Maka kombinasi 20 parti yang ada dalam Kerajaan Perpaduan akan diperkuatkan lagi dengan pimpinan baharu Umno dan seterusnya insya-Allah akan memperkukuhkan kerajaan,” katanya.
Terdahulu, Pengerusi Badan Perhubungan Umno Pahang Wan Rosdy Wan Ismail, Pengerusi Badan Perhubungan Umno Johor Mohamed Khaled Nordin dan Pengerusi Badan Perhubungan Umno Wilayah Persekutuan Johari Abdul Ghani diumumkan memenangi jawatan naib presiden Umno bagi sesi 2023-2026.


Pendakwaan fail rayuan terhadap pembebasan Zahid kes rasuah VLN

Pendakwaan hari ini memfailkan rayuan terhadap keputusan Mahkamah Tinggi membebaskan bekas timbalan perdana menteri Ahmad Zahid Hamidi daripada 40 pertuduhan menerima rasuah membabitkan sistem visa luar negara (VLN).
Peguam Negara Idrus Harun, ketika dihubungi melalui WhatsApp, mengesahkan perkara itu.
“Ya, pendakwaan telah memfailkan rayuan terhadap keputusan Mahkamah Tinggi dalam kes Zahid petang ini,” katanya.
Pada 23 September lepas, hakim Mahkamah Tinggi Mohd Yazid Mustafa membebaskan Zahid, 69, yang juga presiden Umno, selepas mendapati pendakwaan gagal membuktikan kes prima facie terhadap beliau.
Dalam penghakimannya, Yazid berkata tiga saksi utama pendakwaan tidak boleh dipercayai.
Beliau juga berkata mereka memberi keterangan bahawa wang telah dimasukkan ke dalam sampul berwarna coklat pada setiap kali penghantaran namun pendakwaan tidak mengemukakan sebarang sampul sebagai bukti.
“Tiada bukti dikemukakan untuk menunjukkan saiz sampul yang digunakan. Saya tidak boleh bayangkan sampul surat apa dan saiznya yang boleh memuatkan wang tunai sebanyak S$600,000 bersamaan kira-kira RM1.6 juta pada masa yang material,” katanya.
Zahid didakwa atas 33 pertuduhan menerima rasuah berjumlah S$13.56 juta daripada Ultra Kirana Sdn Bhd (UKSB) untuk dirinya sebagai menteri dalam negeri bagi melanjutkan kontrak syarikat itu sebagai pengendali perkhidmatan pusat sehenti (OSC) di China dan sistem VLN serta mengekalkan perjanjian kontraknya dengan Kementerian Dalam Negeri bagi pembekalan sistem bersepadu VLN.
Bagi tujuh pertuduhan lagi, ahli Parlimen Bagan Datuk itu didakwa memperoleh untuk dirinya wang tunai S$1,150,000, RM3.125 juta, 15,000 Swiss Franc and AS$15,000 daripada syarikat sama yang diketahui mempunyai kaitan dengan tugas rasmi beliau.
Beliau didakwa melakukan kesemua kesalahan di Seri Satria, Presint 16, Putrajaya serta Country Heights Kajang antara Oktober 2014 dan Mac 2018.


GPS lancar manifesto PRU15, ikrar tingkatkan pendapatan Sarawak

Gabungan Parti Sarawak (GPS) melancarkan manifestonya untuk Pilihan Raya Umum ke-15 (PRU15) yang bertemakan “Menjamin Sarawak Stabil, Maju, Makmur”.
Premier Sarawak yang juga Pengerusi GPS, Abang Johari Openg melancarkan dokumen yang menjadi hala tuju GPS dalam mengharungi PRU15 ini berdasarkan lima tonggak utama.
Tonggak utama pertama ialah politik, sosial, ekonomi dan kewangan yang stabil dan mampan diterajui kepimpinan yang mengutamakan masa depan Sarawak, sementara menitikberatkan pembangunan infrastruktur dan kemudahan bandar dan luar bandar menjadi tonggak kedua.
Manifesto ini turut meletakkan transformasi ekonomi dan pelbagai sumber kewangan yang mampu mempertingkatkan pendapatan bagi memacu pembangunan Sarawak sebagai tonggak ketiga, dengan latihan modal insan dan keadilan sosial serta agama menjadi tonggak keempat.
Tadbir urus cekap, berintegriti dan berprestasi tinggi sebagai pemangkin kemajuan Sarawak menjadi tonggak kelima manifesto ini yang turut menggariskan 25 teras dan 215 komitmen untuk membawa Sarawak maju menjelang 2030.
Dalam ucapan pelancarannya, Abang Johari berkata manifesto GPS untuk PRU15 bersifat menyeluruh dan inklusif dengan berpaksikan kepada kepentingan rakyat  dan mengutamakan masa depan negara.
“Apabila kita berjanji, kita (akan mengotakan) janji. Kami dalam GPS menyifatkan manifesto ini sebagai aku janji kami kepada rakyat walaupun ada pihak mengatakan ia bukanlah ‘bible’ (kitab suci). Manifesto GPS bukan janji kosong,” katanya.
Menurutnya biarpun menghadapi pelbagai ketidaktentuan sepanjang tempoh hampir lima tahun lepas, termasuk hampir dua tahun disisihkan kerajaan Pakatan Harapan, GPS masih mampu menerajui Sarawak sehingga membolehkan negeri ini kini dapat menjana pendapatan melebihi RM10 bilion.
GPS menggabungkan empat parti tempatan Sarawak terdiri dari Parti Pesaka Bumiputera Bersatu (PBB), Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP)
PRU15 menjadi medan pertama untuk gabungan ini bertanding di peringkat pilihan raya Parlimen sejak ditubuhkan pada Jun 2018 setelah PBB, SUPP, PRS dan PDP sepakat untuk keluar dari Barisan Nasional (BN).
Dalam sidang media selepas majlis itu, Abang Johari berkata GPS memerlukan Kerajaan Persekutuan yang stabil meskipun gabungan itu telah membuktikan ia mampu bergerak sendiri, lebih-lebih lagi dalam berdepan situasi ekonomi yang dijangka tidak menentu pada 2023 dan 2024.
Katanya dengan pembentukan kerajaan sedemikian, dasar dan polisi yang berkesan boleh diwujudkan bagi menangani kemungkinan kemelesetan ekonomi yang dijangka berlaku dalam tempoh dua tahun berkenaan.
“Sejak empat tahun lepas, kita (GPS) telah berjaya menguatkan kedudukan kewangan kita dan kita melaksanakan projek yang telah dirancang.
"Apa yang kita mahukan kini ialah berkolaborasi dengan kerajaan persekutuan. Kita perlu beri fokus untuk bangunkan rakyat,” katanya.


Muhyiddin sifatkan pendakwaan sebagai penganiayaan politik terancang

Bekas perdana menteri Muhyiddin Yassin sekali lagi mengecam pertuduhan terpilih yang dikenakan terhadapnya menyifatkan ia sebagai satu penganiayaan oleh musuh politik yang rakus, dengan berkata akan melawan dengan tenang di mahkamah kerana yakin tidak bersalah.
“Saya telah berkecimpung dalam politik selama 50 tahun. Sepanjang tempoh itu, tidak ada apa-apa kesalahan yang saya lakukan. Malah saya sentiasa akur kepada peraturan dan undang-undang. Saya tidak melanggar peraturan dan undang-undang dengan sewenang-wenangnya.
“Saya terima pertuduhan ke atas saya ini dengan sabar. Saya tahu dalam dunia politik, ramai musuh yang ingin menghancurkan saya, keluarga saya dan parti saya. Lebih-lebih lagi apabila saya berhadapan dengan musuh politik yang rakus,” katanya dalam satu kenyataan yang dibacakan di luar Kompleks Mahkamah Kuala Lumpur.
Muhyiddin yang menerajui kerajaan ketika kemuncak pandemik Covid-19, sekali lagi menafikan sebarang salah laku yang dikaitkan dengan program JanaWibawa bagi membantu kontraktor Bumiputera, serta pengecualian cukai yang diberikan kepada Yayasan Albukhary, sebuah yayasan kebajikan milik taikun Syed Mokhtar Albukhary.
Beliau turut mempersoalkan bagaimana Jabatan Peguam Negara mengumumkan pertuduhan terhadapnya walaupun sebelum keterangannya diambil semalam.
“Saya dapati keputusan untuk mendakwa saya sebenarnya dibuat lebih awal oleh pihak yang paling berkuasa dalam pentadbiran negara sebelum siasatan dilengkapkan.
“Mereka hanya menggunakan agensi penguat kuasa sebagai alat untuk mencapai tujuan politik mereka. Jelas, pendakwaan ke atas saya adalah satu bentuk pemangsaan politik yang terancang. ‘It is an organized political persecution’,” kata Muhyiddin.
Muhyiddin didakwa atas enam pertuduhan berkaitan salah guna kuasa dan pengubahan wang haram di Mahkamah Sesyen Kuala Lumpur, dengan pertuduhan ketujuh dibacakan di Mahkamah Shah Alam.
Kes akan dibicarakan pada 26 Mei depan.
Beliau boleh dikenakan hukuman penjara sehingga 20 tahun jika didapati bersalah.
Mahkamah membenarkan ikat jamin RM2 juta dan diarah menyerahkan pasportnya.
Muhyiddin berkata siasatan mendapati beliau tidak menerima rasuah seperti yang didakwa musuhnya.
“Ini berbeza sekali dengan fitnah yang dilemparkan ke atas saya kononnya saya menyeleweng RM600 bilion wang pakej rangsangan ekonomi semasa pandemik Covid-19.
“Kini terbukti tuduhan itu adalah satu fitnah jahat yang direka semata-mata untuk mencemarkan imej saya, keluarga saya dan parti saya.”
Muhyiddin turut menolak dakwaan Timbalan Perdana Menteri Ahmad Zahid Hamidi bahawa akan wujud "kluster mahkamah" baru dalam PN, frasa yang digunakan untuk merujuk kepada presiden Umno dan pemimpin parti lain yang dituduh rasuah.
“Dia ingin menyamakan saya dengan dirinya. Tentu sekali berbeza.
“Dia dituduh menggunakan wang yayasan untuk kegunaan diri sendiri. Sedangkan saya, tidak ada satu sen pun wang yang masuk ke poket saya sendiri,” katanya, merujuk kepada pertuduhan pecah amanah jenayah, rasuah dan pengubahan wang haram membabitkan puluhan juta ringgit milik Yayasan Akalbudi.


Penyokong, portal pro-Najib mula serang LHDN

Penyokong bekas perdana menteri, Najib Razak mula menyerang Lembaga Hasil Dalan Negeri (LHDN) di media sosial yang dipercayai dijalankan oleh penyokong Najib Razak, dua hari selepas bekas perdana menteri itu melaporkan kepada polis mendakwa agensi itu dipengaruhi motif politik ketika menuntut tunggakan cukai terhadapnya berjumlah lebih RM1 bilion.Serangan itu dimulakan beberapa portal yang dilihat seperti portal berita yang mendakwa pegawai agensi itu akan mendedahkan nama ahli politik yang kononnya mengarahkan LHDN mengenakan penalti cukai kepada ahli Parlimen Pekan itu.Menurut portal itu, pegawai-pegawai LHDN terbabit dipercayai melanggar Seksyen 167, Seksyen 192, Seksyen 196, Seksyen 197 Kanun Keseksaan.Ia juga turut menuduh seorang pegawai tinggi badan itu menghadiahkan kereta mewah buat isterinya.Portal lain pula turut menyerang Suruhanjaya Pencegahan Rasuah Malaysia (SPRM) dan Jabatan Pendaftaran Pertubuhan (RoS) yang didakwa mereka menjadi alat politik kepada pihak tertentu.Capaian terhadap artikel portal-portal ini turut dikongsi beberapa penyokong Najib di media sosial.Salah seorang penyokong Najib, Aizat Asyraf berkata dia mahu LHDN mendedahkan nama ahli politik yang dikatakan bertanggungjawab disebalik penalti cukai terhadap ahli Parlimen Pekan itu.Najib membuat laporan polis baru-baru ini dan mendakwa ada bukti penggunaan dokumen palsu oleh LHDN terhadapnya, selain terdapat pegawai agensi itu yang diarahkan ahli politik tertentu untuk bertindak terhadapnya.Namun rata-rata komen pengguna media sosial tidak terpengaruh dengan laporan polis dibuat Najib.Mereka turut mengingatkan Najib terhadap dakwaan yang dibuat beliau dahulu bahawa mereka yang tidak membayar cukai adalah pengkhianat negara.Antara lain, mereka mempersoalkan mengapa laporan polis dibuat Najib hanya selepas pertukaran perdana menteri dari Presiden Bersatu Muhyiddin Yassin ke Naib Presiden Umno Ismail Sabri Yaakob bulan lalu.Semalam, Mahkamah Rayuan menolak Najib rayuan dan anaknya, Mohd Nazifuddin untuk mengenepikan keputusan Mahkamah Tinggi berhubung pembayaran cukai masing-masing berjumlah RM1.69 bilion dan RM37.6 juta kepada LHDN.Pada 2019, LHDN memfailkan tuntutan saman terhadap Najib bagi menuntut lebih RM1.69 bilion daripada bekas perdana menteri itu.


Tiada ‘penjajaran baru’ dengan PH, kata PAS

PAS hari ini menolak sebarang usaha untuk bekerjasama dengan Pakatan Harapan (PH) atau sekutunya, dengan menegaskan parti itu tetap komited untuk mengukuhkan hubungan dengan tiga parti utama Melayu di negara ini, antara parti Islam itu, Umno dan Bersatu.Kenyataan ini dikeluarkan selepas tersebarnya dua kenyataan yang hampir serupa daripada Pengerusi PH, Anwar Ibrahim dan rakan sejawatnya dari Barisan Nasional (BN), Ahmad Zahid Hamidi selepas mesyuarat kepimpinan tertinggi mereka malam tadi.Setiausaha Agung PAS Takiyuddin Hassan berkata, parti itu memantau perkembangan kerjasama parti Perikatan Nasional (PN), terutama antara Umno dan Bersatu.“Memandangkan isu kerjasama semua parti politik Melayu amatlah penting dalam konteks masa depan politik negara, PAS mengambil beberapa ketetapan,” katanya dalam satu kenyataan hari ini.“Menolak sebarang bentuk dan usaha ke arah ‘penjajaran baru’ melibatkan kerjasama dengan Pakatan Harapan atau sekutunya.“Sehubungan dengan itu PAS komited untuk terus memantapkan hubungan dan kerjasama tiga serangkai utama parti Melayu/Pribumi Umno, Bersatu dan PAS, bersama rakan-rakan sekutu yang lain demi kelangsungan pemerintahan negara yang diterima baik oleh majoriti besar rakyat yang tidak mahu lagi sejarah hitam lampau berulang kembali.“PAS amat yakin segala perbezaan, pertikaian serta salah faham yang wujud dapat diselesaikan dan diharmonikan oleh pimpinan parti-parti atas dasar ukhuwah dan kekeluargaan demi agenda kepentingan negara dan rakyat yang lebih besar.”Kenyataan oleh BN dan PH malam tadi mendesak Yang Dipertuan Agong untuk mengadakan sidang Dewan Rakyat ketika darurat dan mengecam kenyataan Takiyuddin sebelum ini kerana menolak persidangan diadakan dengan menyifatkan tindakan itu sebagai menolak pandangan Agong.Kedua-dua parti ini juga menyenaraikan beberapa agenda yang boleh dibincangkan oleh ahli Parlimen jika sidang Dewan Rakyat diadakan.Dalam pada itu, Takiyuddin turut berkata PAS akan meningkatkan usaha memperkukuhkan pakatan Muafakat Nasional yang dibentuk dengan Umno pada September tahun lalu ketika parti-parti itu masih dalam pembangkang.“PAS menegaskan usaha memperkasa Muafakat Nasional, sekali gus mempertahan Perikatan Nasional di semua peringkat.“PAS amat yakin segala perbezaan, pertikaian serta salah faham yang wujud dapat diselesaikan dan diharmonikan oleh pimpinan parti-parti atas dasar ukhuwah dan kekeluargaan demi agenda kepentingan negara dan rakyat yang lebih besar.”


Harga naik musim perayaan desak keperluan untuk Akta Sabotaj Ekonomi?

Saban tahun harga barang yang meningkat pada musim perayaan menjadi tumpuan dan aduan rakyat.Pada musim perayaan Hari Raya Aidilfitri kali ini, masalah kartel yang menguasai pasaran ayam domestik pula muncul apabila ia dilaporkan menguasai sebanyak 70% bekalan ayam.Kartel tersebut turut dilaporkan menguasai bekalan benih baka ayam, ubat dan vitamin industri.Sebelum itu, barangan lain seperti daging lembu dilaporkan naik semasa bulan Ramadan.Negara juga pernah berdepan beberapa kes menyorokkan bekalan gula dan minyak masak.Selain itu, penyeludupan barangan subsidi juga turut dikesan berlaku.Penguasaan segelintir pihak terhadap bekalan barangan boleh dikira satu bentuk sabotaj terhadap ekonomi negara dan penganiayaan kepada pengguna.Pada 2018, Ketua Pengarah Pusat Governans, Integriti dan Anti Rasuah Nasional, Abu Kassim Mohamed mengutarakan cadangan untuk mengadakan undang-undang yang dipanggil Akta Sabotaj Ekonomi, bertujuan untuk memerangi budaya “Ali Baba” dalam perolehan kerajaan.Draf tersebut sepatutnya dibawa ke Pejabat Peguam Negara sebelum dibawa ke mesyuarat Kabinet dan dibentang dalam Parlimen pada April 2019.Akta yang dicadangkan itu juga antara lain membendung penjualan permit import (AP).Namun penggubalan akta itu tidak menjadi realiti apabila ia seakan hilang daripada keutamaan kerajaan dan tidak lagi disebut.Selain sistem kartel yang menguasai barangan asas dan kawalan rantaian bekalan, masalah “Ali Baba” yang membabitkan penjualan semula tender juga menjadi barah yang melanda struktur ekonomi negara.Suruhanjaya Pencegahan Rasuah Malaysia (SPRM) pada tahun lepas menahan tujuh individu yang merupakan anggota sindiket kartel memonopoli tender-tender kerajaan dengan nilai anggaran RM3.8 bilion.Selain itu, kartel yang menukar daging haram menjadi halal selama 40 tahun pernah dihebohkan beberapa tahun kebelakangan ini.Penganalisis ekonomi dari Universiti Tunku Abdul Rahman, Barjoyai Bardai berkata, melihat kepada negara jiran Filipina, masalah sindiket dan kartel menjadi serius sehingga hukuman tembak mati dijatuhkan terhadap ketua sindiket yang terlibat.“Di Filipina, sabotaj ekonomi didefinisikan sebagai perlakuan atau aktiviti yang bertentangan dengan dasar kerajaan sehingga melemahkan atau menyebabkan sistem ekonomi dianggap kucar-kacir, selain memusnahkan daya maju negara.“Ia termasuk aktiviti manipulasi harga yang memberi kesan negatif yang serius kepada orang awam terutama di dalam penjualan barangan asas dan komoditi utama.“Di Malaysia, sebuah pasukan khas telah ditubuhkan oleh Suruhanjaya Persaingan Malaysia namun sampai hari ini belum ada apa apa laporan kemajuan oleh pasukan khas ini,” katanya kepada MalaysiaNow.Meskipun akta tersebut mendapat sokongan Putrajaya ketika diumumkan, Barjoyai mempersoalkan sama ada wujud batu penghalang yang menghalang perkembangan positif ke arah penggubalan akta tersebut.“Adakah kerana sindiket ini melibatkan orang politik yang berpengaruh dan mungkin mewujudkan kesan keatas reputasi parti politik tertentu dan pemimpinnya?”Bagaimanapun, penganalisis ekonomi dari Putra Business School, Ahmed Razman Abd Latiff berkata, akta tersebut merupakan penyelesaian jangka panjang yang memerlukan pembentangan dan perdebatan di Parlimen.Berdasarkan kadar inflasi global yang semakin meningkat, negara dijangka mengalami fenomena sama dalam masa terdekat yang memerlukan penyelesaian jangka masa pendek.“Bagi jangka masa pendek, mekanisme yang ada pada masa ini boleh ditambah baik untuk jadikan berkesan.“Agensi kementerian perdagangan dalam negeri dan hal ehwal pengguna (KPDNHEP) sudah mempunyai prosedur untuk memastikan harga barangan tidak naik dengan mendadak,” katanya.Bagaimanapun, aduan-aduan kenaikan harga hanya tertumpu kepada pembeli yang berurusan dengan peniaga dan jarang membabitkan rantaian bekalan seperti pemborong, pembekal, dan pengeluar.Katanya, peniaga boleh berdepan dengan tindakan boikot daripada pembekal atau pengeluar.“Kita tidak boleh harapkan peniaga lapor kepada penguatkuasa.“Agensi penguatkuasaan turun padang kerana kenaikan harga berlaku jika ada penyorokkan atau hoarding,” katanya.Mengenai penjualan semula tender kerajaan, Razman berkata prosedur sedia ada harus ditambah baik supaya menjadi lebih terbuka dan teliti.“Tender tidak harus dibuat tanpa maklumat yang menyeluruh. Rakyat boleh tengok dan semak secara umum.“Jadi sukar untuk elemen rasuah dan kartel untuk terus subur,” katanya.


Alibaba tawar perisian pengecaman wajah etnik Uighur, kata laporan

Syarikat teknologi gergasi China, Alibaba menawarkan perisian pengecaman wajah yang membolehkan pengguna mengenal pasti seseorang itu etnik Uighur, kata satu laporan.Tindakan terbaru syarikat China itu memburukkan lagi kontroversi terhadap layanan etnik minoriti Islam di negara tersebut.Menurut laporan New York Times laman sesawang Alibaba bagi perniagaan pengkomputeran awan miliknya menunjukkan bagaimana seorang pelanggan boleh menggunakan perisian itu untuk mengecam ciri-ciri wajah penduduk Uighur dan etnik-etnik minoriti lain dengan menggunakan gambar dan video.Alibaba kemudiannya bertindak menurunkan perincian itu dari laman sesawang yang dilihat oleh firma penyelidikan pengawasan Amerika Syarikat IPVM, kemudiannya berkongsi dengan pihak akhbar, kata laporan itu.Pihak Alibaba enggan memberikan sebarang komen kepada AFP, tetapi New York Times melaporkan fungsi itu hanya digunakan untuk tujuan ujian dan tidak pernah ditawarkan kepada umum.Minggu lepas, IPVM mengatakan syarikat telekomunikasi Huawei terlibat dalam menguji perisian pengecaman wajah yang mampu memberikan amaran kepada polis apabila ia mengesan wajah etnik Uighur.Bagaimanapun Huawei menafikan dakwaan itu.Namun, dua hari selepas itu, pemain bola sepak Barcelona Antoine Griezmann bertindak menamatkan kontrak beliau bersama Huawei berhubung pendedahan tersebut.China menerima kecaman antarabangsa berhubung dasarnya di Xinjiang, di mana kumpulan hak asasi manusia mengatakan kira-kira sejuta etnik Uighur dan minoriti Islam lain ditahan dalam kem tahanan di wilayah itu.Pada awalnya Beijing menolak dakwaan kewujudan kem tersebut, tetapi sekarang memanggilnya sebagai sebuah pusat latihan vokasional yang bertujuan menghapuskan keganasan dan membuka peluang pekerjaan.Pengawasan di wilayah Xinjiang dikatakan meningkat sejak beberapa tahun kebelakangan ini, dengan pengecaman wajah, imbasan iris, pengumpulan DNA dan pengunaan teknologi kecerdasan buatan dikerah ke seluruh wilayah itu atas alasan menghalang terorisme.Alibaba merupakan peneraju dalam sektor e-dagang terbesar di China dan berkembang menjadi pengkomputeran awan, kedai bata dan mortar, perkhidmatan penghantaran serta melebarkan sayap hingga ke luar negara.Tetapi syarikat itu dan syarikat teknologi China yang lain semakin banyak mendapat kecaman luar kerana dituduh membantu negara itu dalam soal isu keselamatan.Sebelum ini pentadbiran Trump mengenakan beberapa sekatan terhadap Huawei dan memberi pertunjuk akan melakukan perkara sama kepada syarikat-syarikat lain, berkemungkinan termasuk Alibaba, ketika ketegangan China-AS semakin memuncak.


Muhyiddin tidak langgar arahan KKM, kata PMO

Pejabat Perdana Menteri (PMO), menafikan dakwaan pihak tertentu Perdana Menteri, Muhyiddin Yassin, melanggar arahan Kementerian Kesihatan Malaysia (KKM) kerana tidak memakai gelang pengawasan ketika sidang media khasnya semalam.Menurut satu kenyataan media PMO, menjelaskan perdana menteri tidak diberikan gelang pengawasan oleh KKM.“Berdasarkan penilaian risiko yang dibuat oleh pegawai KKM pada 5 Oktober, perdana menteri dinasihatkan supaya menjalani kuarantin kendiri dan memantau status kesihatan kendiri di rumah selama 14 hari menggunakan ‘home assessment tool’ (HAT) dalam aplikasi MySejahtera.“Sehubungan itu beliau tidak dikehendaki oleh KKM untuk memakai gelang pengawasan. Justeru, dakwaan perdana menteri melanggar arahan KKM adalah tidak benar,” kata PMO dalam satu kenyataan media hari ini.Dalam pada itu, PMO juga menjelaskan keputusan ujian saringan Covid-19 yang dilakukan 5 Oktober lalu ke atas Muhyiddin juga disahkan negatif, semalam.Selain itu, Muhyiddin juga menjalani tiga ujian pengesanan Covid-19 dalam tempoh tiga minggu lalu iaitu 22, 26 dan 29 September lalu dan semua keputusan didapati negatif.“Bagaimanapun, perdana menteri juga dinasihatkan supaya segera mendapatkan rawatan di fasiliti kesihatan berhampiran sekiranya mengalami gejala semasa tempoh pemantauan berkenaan.“Setakat ini keadaan kesihatan perdana menteri adalah baik. Walaupun begitu beliau akan terus melakukan kuarantin kendiri sehingga tempoh 14 hari seperti ditetapkan oleh KKM,” katanya.


Kepala air punca banjir di Hulu Langat, kata MB Selangor

Menteri Besar Selangor Amirudin Shari berkata banjir di Hulu Langat berpunca daripada kepala air yang turun dari kawasan pergunungan sekitar.Amirudin berkata kepala air itu turut membawa longgokan sampah dan kayu-kayan sehingga ke kawasan Batu 14, Sungai Lui dan sekitarnya.Beliau juga memaklumkan tidak menerima maklumat bahawa pembinaan Lebuhraya Lembah Klang Timur (EKVE) dipercayai antara faktor menyebabkan banjir di kawasan Hulu Langat seperti yang dilaporkan media.“Yang pastinya daripada maklumat awal yang saya perolehi, saya tidak dimaklumkan mengenai perkara itu (EKVE menjadi punca banjir). Daripada taklimat awal yang diperolehi saya, ia berpunca daripada kepala air yang jatuh dari kawasan pergunungan sekitar,” katanya pada sidang media khas berhubung perkembangan banjir di Selangor semalam.Dalam perkembangan sama, Amirudin mengakui kerja-kerja pembinaan sebatang tiang untuk sebuah projek lebuh raya di kawasan Kampung Asahan, Kuala Selangor, dekat sini telah memutuskan sebuah ban di kampung itu lalu menyebabkan air melimpah.“Saya sendiri datang ke Kuala Selangor dan kita dapati ada satu tiang untuk membina sebuah lebuh raya telah memotong satu ban di Kampung Asahan.“Sebab itu air melimpah di Kampung Asahan dan sejak semalam banyak air sudah berjaya dikeluarkan daripada kawasan itu. Insya-Allah akan berlaku penyurutan air yang signifikan,” katanya.


Apabila orang ramai marah pada golongan elit politik

Daripada media sosial, dapat dilihat ternyata orang ramai sedang marah pada elit politik negara ekoran kenaikan mendadak kes Covid-19 sejak 1 Oktober lalu.Ini kerana ia berpunca dari Sabah yang dibawa oleh aktivis-aktivis politik ketika pulang daripada berkempen dalam pilihan raya negeri itu.Kemarahan itu ditujukan pada mereka yang menjadi penyebab kepada pergolakan politik di negeri itu hingga membawa kepada usaha menumbangkan kerajaan Warisan dan pembubaran Dewan Undangan Negeri DUN diikuti dengan pilihan raya.Bukan saja parti politik Sabah yang terlibat, semua parti politik Semenanjung Malaysia turut serta berkempen dengan pemimpin-pemimpin dan aktivis mereka pergi ke Sabah. Baik daripada Perikatan Nasional (PN), Barisan Nasional (BN) mahupun Pakatan Harapan (PH).Walaupun negara masih dalam penguatkuasaan Perintah Kawalan Pergerakan Pemulihan. Kesungguhan ahli-ahli politik berkempen dalam pilihan raya itu menunjukkan ia amat penting bagi mereka.Ada yang menyebutnya sebagai raptai untuk Pilihan Raya Umum ke-15. Tetapi dari awal lagi selepas menumbangkan kerajaan PH, pihak PN dilihat berazam mahu mengambil alih lima negeri: Melaka, Johor, Kedah, Perak dan Sabah.Ditambah pula persaingan di Sabah ini bukan saja antara PN dan PH tetapi juga sesama sekutu mereka juga. PN juga bersaing dengan BN untuk mendapatkan kerusi sebanyak mungkin. Di pihak PH, walaupun mereka mendokong Warisan tetapi PKR mahu meluaskan tapaknya.Cara aktivis-aktivis ini berkempen, terutama daripada BN yang lebih berpengalaman menimbulkan rasa tidak senang bagi orang ramai yang mengikut perkembangannya. Penggunaan wang adalah suatu perkara. Tetapi paling penting ialah tiada pematuhan pada SOP bagi mencegah Covid-19.Maka kemarahan memuncak orang ramai adalah apabila selepas pilihan raya, mereka pulang pada 27 September lepas. Berduyun-duyun mereka sampai di KLIA dengan ada laporan mengenai lagak orang kenamaan politik yang menimbulkan rasa tidak senang dalam kalangan orang ramai yang memerhati.Ditambah pula pengumuman bahawa mereka tidak perlu dikuarantin 14 hari ketika mana sudah banyak kes timbul di Semenanjung Malaysia yang berpunca daripada aktivis-aktivis politik pulang dari Sabah. Isu dwi-standard kerajaan PN dalam soal Covid-19 ini ditimbulkan semula.Golongan elit politik Malaysia bukanlah hebat sangat berbanding dengan mereka yang berada di Amerika Syarikat dan Eropah Barat. Semua negara mempunyai elit politik, sama ada negara maju atau membangun, besar atau kecil.Elit politik Malaysia tidaklah kaya-raya seperti Presiden Donald Trump dan penentangnya Joe Biden.Elit politik Amerika antaranya terdiri daripada jutawan dan hartawan walaupun melihat perdebatan presiden, mentaliti sebahagian ahli-ahli politik di mana-mana serupa saja. Tetapi elit politik Malaysia lebih kaya daripada kebanyakan rakyat negara ini, ada antara mereka ada rumah banglo dengan kolam renang.Asal-usul elit politik di dunia datang dalam pelbagai bentuk. Ada yang berketurunan bangsawan dan mempunyai kekayaan yang diwarisi untuk aktif dalam politik.Ada pula yang berasal daripada tuan-tuan tanah dan ahli-ahli perniagaan, pegawai-pegawai kerajaan dan juga tentera. Tidak kurang pula yang asalnya adalah para aktivis.Di Malaysia, elit politik wujud di kedua-dua belah pihak iaitu parti kerajaan yang terdiri daripada PN dan BN, sementara di pihak pembangkang, iaitu PH dan Pejuang.Tetapi lebih ketara ialah di pihak kerajaan kerana elit politik negara ini bermula dengan Umno sebagai parti yang menjadi kerajaan apabila negara mencapai kemerdekaan. Di pihak pembangkang pula, Mahathir Mohamad dan Anwar Ibrahim adalah sebahagian daripada elit politik yang asalnya daripada Umno.Sebelum merdeka, elit politik adalah mereka yang berkaitan dengan istana dan merupakan golongan bangsawan. Merekalah yang berdepan dengan kemasukan kolonial Inggeris.Kemudian muncul pula orang Melayu berpendidikan, seperti kakitangan kerajaan, ulama, guru dan wartawan yang bercakap mengenai politik seperti anggota Kesatuan Melayu Muda. Tetapi mereka bukanlah elit politik, hanya aktivis.Begitu juga dengan Parti Kebangsaan Melayu Malaya (PKMM) yang ditubuhkan pada tahun 1945 dengan mempunyai puluhan ahli tidaklah dikira sebagai elit politik. Mereka adalah aktivis, nasionalis dan pejuang kemerdekaan.Maka elit politik negara ini boleh dikira terbentuk dengan penubuhan Umno pada tahun 1946. Ia merupakan perhimpunan bangsawan, pegawai dan kakitangan kerajaan, ulama, guru dan pemimpin masyarakat. Pada awalnya ia turut disertai oleh PKMM dan nasionalis kiri.Elit Melayu tidaklah kaya seperti elit perniagaan Cina. Tetapi mereka cukup berharta untuk menggerakkan kegiatan politik yang akhirnya membawa kepada kemerdekaan negara.Bersama MCA dan MIC, ahli-ahli politik Perikatan inilah yang membentuk elit politik negara. Pihak pembangkang seperti PAS juga mengembangkan elit politik mereka sendiri yang berasaskan pada mereka yang berpendidikan agama.Dengan memegang jawatan politik dan kerajaan, elit ini berkembang. Ia juga memberi laluan mobiliti bagi para aktivis dari kampung-kampung untuk akhirnya memperoleh jawatan dalam politik dan kerajaan.Masuk tahun 1974, Perikatan berkembang menjadi Barisan Nasional. Negara bertambah makmur dan elit politik juga berkembang mengikut kepesatan pembangunan negara lebih-lebih lagi dengan adanya Dasar Ekonomi Baru.Tetapi perubahan besar-besaran berlaku pada tahun 1980-an semasa Mahathir menjadi perdana menteri. Menjadi ahli politik Umno adalah satu jalan yang bukan saja menguntungkan tetapi merupakan laluan mobiliti daripada orang kebiasaan kepada menjadi elit politik.Ia berkaitan juga dengan ahli-ahli perniagaan berkaitan Umno yang memperoleh manfaat dan boleh menjadi kaya. Keadaan ini menambah sengit perebutan jawatan dalam Umno daripada peringkat bahagian hinggalah pada pucuk pimpinan.Generasi keluarga Umno juga sudah bergantian. Maka mereka anak-beranak menjadi keluarga elit politik Umno.Malah pada tahun 1990-an, keluar konsep Melayu Baru untuk menggambarkan elit politik dan perniagaan Umno. Tetapi bagi orang luar parti itu, mereka juga kehairanan bagaimana elit politik ini boleh kaya-raya secara mendadak.Maka timbul istilah Umnoputera bagi menggambarkan golongan eksklusif ini di tengah-tengah Bumiputera yang masih banyak ketinggalan.Tetapi kesemua ini membawa bala pada Umno sendiri apabila timbul isu 1MDB dan Mahathir turun ke gelanggang politik untuk menentang apa yang dipanggilnya kleptokrasi.Kini pergolakan politik terus berlaku. Perebutan kuasa oleh elit politik dalam suasana Covid-19 menimbulkan kemarahan orang ramai.Mereka bukan saja marah tetapi perasaan hilang hormat pada elit politik ini jelas kelihatan. Pada masa-masa akan datang adalah sukar bagi elit politik untuk mendapatkan keyakinan daripada orang ramai, tidak kiralah daripada parti politik mana.Hilang kepercayaan terhadap elit politik ini akan mengubah keadaan negara pada kedudukan berbeza daripada keadaan sebelum ini.Malaysia tidak akan kembali sama seperti tahun sebelum datangnya Covid-19. Walaupun PN dan PH akan memperkenalkan suatu politik baharu tetapi rakyat sudah mempunyai sentimen sendiri yang berada di luar jangkauan elit politik.


Terengganu rekod 42 kes varian Delta, Beta sejak akhir Jun

Orang ramai di Terengganu perlu lebih berhati-hati dan mengamalkan pematuhan prosedur operasi standard (SOP) yang ketat berikutan penularan 42 kes varian membimbangkan (VOC) sejak akhir Jun hingga semalam.Pengarah Kesihatan Terengganu Dr Kasemani Embong berkata daripada jumlah itu, 33 kes adalah varian Delta (B.1.617.2) dan sembilan lagi kes varian Beta (B.1.351).“Kes tertinggi direkodkan di Kemaman iaitu 10 kes diikuti Kuala Terengganu (sembilan kes), Besut (enam kes), Dungun (enam kes), Hulu Terengganu (empat kes), Marang (tiga kes), Setiu (dua kes) dan Kuala Nerus (dua kes).“Penularan kes ini perlu diberi perhatian serius tambahan pula kadar jangkitannya adalah lebih tinggi, jadi orang ramai perlu mengelak pergi ke tempat yang sesak, pakai pelitup muka sentiasa dan amalkan kebersihan diri dengan menggunakan cecair pencuci pembasmi kuman,” katanya menerusi kenyataan di Facebook.Semalam Terengganu merekodkan pertambahan 356 kes positif baharu, menjadikan jumlah kes aktif ketika ini sebanyak 8,477 kes manakala kes kumulatif ialah sebanyak 58,981 kes.


Apakah Ismail akan jadi PM tersingkat dalam sejarah?

Formula kemenangan Barisan Nasional (BN) amat mudah.Ia hanya memerlukan pertandingan pelbagai penjuru dan bertindak cepat tanpa was-was untuk mengambil kesempatan dalam situasi itu.Antara faktor terbesar kejatuhan BN pada Pilihan Raya Umum ke-14 (PRU14) ialah tindakan was-was bekas perdana menteri, Najib Razak.Beliau tidak membubarkan Parlimen lebih awal dan sebaliknya membiarkan Dr Mahathir Mohamad bergerak sehingga berjaya menggabungkan pembangkang untuk menghadapi BN.Bagi BN, perkara ini tidak boleh diulangi. Perang mesti dipanggil ketika musuh belum bersedia.Musuh mesti ditewaskan sebelum mereka membina kekuatan.Selepas memenangi Pilihan Raya Negeri (PRN) Melaka, dan kini Johor dengan begitu bergaya, tidak pelik untuk BN mendesak diadakan PRU15.Keadaan sekarang amat subur untuk BN menguasai politik negara.Atas sebab itulah, Presiden Umno Ahmad Zahid Hamidi terus mendesak untuk PRU15 diadakan lebih awal.Tapi apakah keadaan yang amat subur ini baik untuk BN ini sama baiknya untuk politik dalaman Umno?Jika BN kembali menguasai politik negara, siapa pula yang bakal menguasai Umno?Apakah Perdana Menteri Ismail Sabri Yaakob ataupun Zahid atau bekas presiden Umno Najib?“Tidak bolehlah disebabkan dalam satu kumpulan kecil terjerit-jerit nak pilihan raya, kita buat pilihan raya,” kata Ismail kepada pemberita ketika menjawab desakan dalaman Umno untuk diadakan PRU15 secepat mungkin.Reaksi Ismail ini langsung tidak pelik.Ini adalah fokus politik selepas PRN Johor.Kemenangan bergaya BN di Johor tidak bererti ia menguntungkan Ismail di dalam politik Umno.Ia sebaliknya mungkin menjejaskan kedudukan beliau.Beliau mungkin menjadi perdana menteri tersingkat dalam sejarah Malaysia.Namun begitu, jika Umno betul-betul ingin mengadakan PRU15 manakala Ismail tidak bersetuju, sebenarnya ahli-ahli Parlimen yang bersekutu dengan Zahid dan Najib boleh menarik sokongan kepada perdana menteri.Seperti mana yang mereka lakukan terhadap bekas perdana menteri, Muhyiddin Yassin.Mengadakan PRU15 lebih awal hanya akan menguntungkan BN dan mereka yang tidak seiring dengan Ismail dalam Umno ketika pembangkang tidak bersatu.Menyedari perkara ini, tidak hairanlah mengapa Setiausaha Organisasi DAP Anthony Loke mencadangkan melanjutkan memorandum persefahaman (MoU) antara gabungan pembangkang dan kerajaan yang berakhir 31 Julai ini.Perkara ini nampaknya disambut positif oleh Ismail.“Cadangan DAP untuk MoU itu juga kita akan ambil kira, yang pentingnya, kepentingan rakyat kita kena jaga, sebab itu saya katakan tadi, belum sampai masa untuk pilihan raya umum, kita tunggulah,” katanya.Selepas Johor, perang politik kini beralih ke peringkat Parlimen.Apakah Umno mampu memaksa kerajaan yang diterajui Ismail untuk dibubarkan lebih awal sejajar dengan desakan Zahid?Apakah Ismail dapat bertahan dengan sokongan pembangkang melalui MoU?Mungkinkah Ismail dicalonkan semula calon perdana menteri BN tanpa menjadi presiden Umno?Semua ini akan menjadi penentu hala tuju negara.Ya perang sesama ahli politik yang menentukan hala tuju negara dan bukannya rakyat.Patut pun rakyat malas mengundi, betul kan?


SOP PKP tidak statik, tetapi dinamik, kata PM

Prosedur operasi standard (SOP) perintah kawalan pergerakan (PKP) yang dikeluarkan oleh Majlis Keselamatan Negara (MKN) adalah tidak statik tetapi bersifat dinamik mengikut  perkembangan semasa penularan jangkitan Covid-19.Perdana Menteri Muhyiddin Yassin berkata sebarang keputusan untuk melaksanakan sekatan pergerakan atau ‘lockdown’  ditetapkan oleh MKN selepas rundingan melibatkan pelbagai pihak mengikut keperluan menangani situasi pandemik Covid-19.Justeru, katanya, berlaku perubahan dalam penetapan SOP dari semasa ke semasa adalah tertakluk kepada perubahan situasi jangkitan itu sendiri.“Ikut keadaan situasi yang memerlukan kita membuat pelarasan untuk menangani situasi yang berbeza-beza. Contoh (sebelum ini) dibenarkan restoran  menerima  pelanggan masuk makan. Kemudian tidak boleh pula.“Saya minta maaf kalau ada yang agak keliru. SOP tidak dibuat oleh MKN sewenang-wenang,” katanya,” dalam program Bicara Khas Cabaran Pandemik Covid-19 Eksklusif Bersama Perdana Menteri yang disiarkan RTM dan Bernama TV.Muhyiddin berkata beliau memahami rungutan rakyat yang melihat seolah-olah SOP berubah-ubah namun ia disebabkan oleh situasi keadaan Covid-19 itu sendiri yang berubah.Beliau menegaskan pelaksanaan SOP diputuskan dalam mesyuarat yang turut dihadiri Peguam Negara Idrus Harun bersama Menteri Kanan (Kluster Keselamatan) Ismail Sabri Yaakob.Menurutnya, selepas diwartakan dan dikuatkuasakan, SOP berkenaan diumumkan kepada orang ramai supaya semua pihak mengetahuinya.”Kalau tidak faham juga boleh tanya dan kita sudah minta menteri-menteri untuk beri penjelasan, pegawai-pegawai beri penjelasan. Pemimpin masyarakat yang ada program empowerment (pemerkasaan) pun sudah diberi penerangan supaya mereka bantu menjelaskan situasi dan keadaan,” katanya.Dalam perkembangan berkaitan, Muhyiddin menjelaskan kerajaan negeri tidak mempunyai kuasa untuk meminta mengubah SOP kerana kuasa terletak kepada kerajaan Persekutuan di bawah Akta Pencegahan dan Pengawalan Penyakit Berjangkit 1988 (Akta 342) Kementerian Kesihatan atau Akta Standard Minimum Perumahan, Penginapan dan Kemudahan Pekerja 1990 (Akta 446) di bawah Kementerian Sumber Manusia.Mengenai ketidakpatuhan SOP, Perdana Menteri berkata setiap tindakan diambil adalah berlandaskan undang-undang yang diwartakan tanpa mengira status seseorang itu.“Apa kuasa hendak tangkap atau kenakan kompaun  RM10,000? Pasal itu SOP bersandarkan undang-undang dan diwartakan. Kalau tidak diwartakan, tidak sah. Ini cerita yang tidak ramai orang tahu.“Sebab itu kalau kerajaan buat keputusan hendak buat SOP, selagi tidak diwartakan ia belum boleh dikuatkuasakan,” katanya.Ditanya mengenai dakwaan individu yang ‘kebal’ dan kewujudan dua darjat dalam penguatkuasaan SOP, Muhyiddin berkata, tidak ada dwistandard dalam pelaksanaan dasar kerajaan.“Kerajaan tidak kira siapa. Menteri ke perdana menteri, siapa yang melanggar (SOP) dan memang nyata ada bukti-bukti ikut undang-undang maka mereka tidak akan terlepas daripada dikenakan hukuman, kompaun, charge (pendakwaan) dan sebagainya,”katanya.Bagaimanapun, beliau berkata dengan jumlah 30 juta penduduk Malaysia, pihak berkuasa juga tidak dapat memantau jumlah yang begitu ramai itu dan ada yang akan  dilihat seolah-olah terlepas daripada hukuman.Oleh itu, perdana menteri meminta rakyat supaya elak daripada melakukan kesalahan mengingkari  SOP kerana ia dibuat bukan untuk menyekat  kebebasan termasuk hak asasi manusia.Sehubungan itu, beliau meminta rakyat supaya memberi kerjasama dengan mematuhi SOP demi menjamin kesejahteraan semua dalam membendung penularan jangkitan Covid-19.


Khairy pertimbang semua peluang dan tawaran

Bekas ahli Parlimen Rembau Khairy Jamaluddin berkata beliau terbuka kepada semua pilihan, beberapa hari selepas dipecat daripada Umno kerana melanggar disiplin parti sewaktu berkempen pada Pilihan Raya Umum ke-15 (PRU15) baru-baru ini.
Khairy yang juga bekas menteri kesihatan dipecat bersama bekas pengerusi badan perhubungan Umno Selangor Noh Omar.
Selain itu, keahlian Ahli Parlimen Sembrong Hishammuddin Hussein digantung selama enam tahun selepas Presiden Umno Ahmad Zahid Hamidi berhasrat membuat “pembersihan besar-besaran” kerana mereka mengkritik keputusan parti.
Bercakap dalam wawancara dengan stesen radio BFM pagi ini, Khairy berkata beliau masih berpegang kepada hasratnya untuk menjadi perdana menteri – matlamat yang pertama kali diumumkan sewaktu berkempen di Sungai Buloh.
"Saya masih mahu memimpin negara ini suatu hari nanti. Bagaimana saya boleh ke sana? Saya tidak tahu.
“Tetapi saya mahu pastikan keputusan yang saya buat adalah berdasarkan wawasan negara tercinta,” katanya.
Khairy adalah antara beberapa pemimpin kanan Umno yang menggesa Zahid meletakkan jawatan berikutan prestasi buruk parti itu pada PRU15, sekali gus menyaksikan presiden Umno itu membawa 30 ahli Parlimen daripada Barisan Nasional (BN) menyokong pemimpin PKR Anwar Ibrahim sebagai perdana menteri.
Beliau sendiri dipindahkan dari kerusi Rembau untuk memberi laluan kepada Timbalan Presiden Umno Mohamad Hasan, yang akhirnya tewas di Sungai Buloh.
Semasa berkempen di Sungai Buloh, Khairy secara terbuka mengumumkan hasratnya untuk bertanding jawatan presiden Umno, sambil menambah parti itu sudah hilang arah dan harus "diperbaiki".
Bercakap dalam wawancara pagi ini, bekas ketua pemuda Umno itu berkata beliau akan meluangkan masa untuk memutuskan langkah seterusnya, sambil menambah beliau sudah menerima tawaran dalam pelbagai bidang termasuk politik dan akademik hinggalah kepada perniagaan.
"Peluang hadir sendiri. Pilihan raya negeri adalah satu kemungkinan," kata Khairy, merujuk kepada pilihan raya di enam negeri yang akan diadakan tahun ini.
Mengenai penyertaan dengan parti lain, Khairy berkata, beliau akan mempertimbangkan untuk menyertai parti yang menawarkan inklusif, tata kelola pentadbiran yang baik, progresif serta kukuh, selesa dan sesuai dengan kehendaknya.
Mengenai prospeknya untuk menyertai semula Umno, beliau berkata parti Melayu itu mungkin sudah tersasar daripada perjuangannya dan tidak mungkin kembali.
"Jika saya mempertimbangkan untuk kembali kepada Umno, ia mestilah entiti yang berbeza daripada hari ini," katanya.


Hong Kong mansuh mandat pelitup muka Covid

Hong Kong akan memansuhkan pemakaian pelitup muka Covid-19, kata ketua eksekutif John Lee pada Selasa, dalam usaha untuk menarik kembali pelawat dan perniagaan selain memulihkan kehidupan normal selepas lebih tiga tahun peraturan ketat itu dikenakan.
Langkah tersebut akan berkuat kuasa bermula pada Rabu, kata Lee pada sidang media. Wilayah pentadbiran khas Hong Kong merupakan salah satu tempat terakhir di dunia yang masih mengenakan mandat tersebut.
Hong Kong dan Macau kedua-duanya mengikuti dasar sifar Covid China sejak tiga tahun lepas. Hong Kong mula mengendurkan peraturan Covid yang ketat tahun lepas tetapi pemakaian pelitup muka tetap diterusan sejak 2020.
Pentadbiran di Macau berkata pada 26 Februari bahawa ia akan membatalkan keperluan pelitup muka Covid untuk kebanyakan lokasi, kecuali pengangkutan awam, hospital dan beberapa kawasan lain.
Di tanah besar China, penduduknya sudah tidak diperlukan memakai pelitup muka di luar rumah, walaupun pihak berkuasa menggalakkan mereka berbuat demikian di dalam bangunan awam seperti lapangan terbang dan stesen kereta api.
Langkah Hong Kong untuk memansuhkan pelitup muka muncul selepas kerajaannya bulan ini melancarkan kempen promosi yang dipanggil "Hello Hong Kong" untuk menarik kembali pelancong dan perniagaan yang, sejak 2020, menjauhkan diri daripada pulau bekas koloni British tersebut.
Hong Kong mengamalkan undang-undang ketat mandat itu, walaupun di sekolah di mana kanak-kanak berusia 2 tahun diberi diarahkan memakai pelitup muka ketika berada di luar rumah. Ramai pelajar dan guru bimbang tentang kesan pembelajaran dan perkembangan kanak -kanak.
Pelajar masih diberi mandat untuk mengambil ujian Covid setiap hari walaupun pihak berkuasa mengumumkan minggu lalu bahawa ia akan dibatalkan bermula 1 Mac untuk pelajar sekolah menengah dan 15 Mac bagi sekolah rendah dan taska.


Trump didakwa lagi, pertama kali dalam sejarah presiden AS

Donald Trump muncul sebagai presiden Amerika Syarikat (AS) pertama dalam sejarah yang berdepan pendakwaan dua kali selepas Dewan Perwakilan mengundi semalam bagi mendakwanya melakukan hasutan dalam serangan ganas terhadap Kongres minggu lalu.Senat tidak akan mengadakan perbicaraan terhadap Trump sebelum 20 Januari ketika pemimpin Demokrat, Joe Biden mengangkat sumpah sebagai presiden AS, sekali gus menyaksikan usahawan hartanah itu terlepas daripada risiko terpaksa meninggalkan pejabatnya lebih awal.Trump bagaimanapun bakal meninggalkan pejabatnya dalam keadaan aib selain berdepan perbicaraan Senat kemudian.Satu-satunya persoalan di Dewan adalah berapa ramai anggota Republikan yang akan bergabung dengan majoriti Demokrat.Perkara yang membawa kepada pendakwaan kali kedua ialah apabila 10 pemimpin Republikan berpaling tadah bersetuju mengundi untuk mendakwa Trump bersama-sama majoriti pemimpin Demokrat.Trump yang berada di Rumah Putih tidak memberikan reaksi segera tetapi beliau sebelum ini mengeluarkan kenyataan ringkas yang menegaskan bahawa beliau menentang keganasan dilakukan penyokongnya.“Mengingati laporan mengenai lebih banyak demonstrasi, saya mendesak supaya tidak ada kekerasan, tidak melanggar undang-undang dan tidak ada vandalisme dalam apa bentuk sekalipun. Bukan itu yang saya perjuangkan,” katanya.“Saya meminta rakyat Amerika untuk membantu meredakan ketegangan dan menenangkan kemarahan. Terima kasih.”Trump dituduh menghasut ribuan penyokongnya untuk menggempur bangunan Capitol di mana kongres sedang bersidang minggu lalu mengakibatkan lima orang terbunuh dan berpuluh-puluh yang lain cedera.Menggambarkan ketakutan di sebalik pergolakan, anggota bersenjata Pengawal Kebangsaan dikerahkan untuk mengawal keadaan.Di bangunan Capitol itu sendiri, pengawal dengan penyamaran penuh dan lengkap bersenjata bersiap sedia menghadapi sebarang kemungkinan.Trump selamat daripada pendakwaan kali pertama hampir setahun lalu ketika Senat yang dikuasai Republikan membebaskannya daripada dakwaan menyalahgunakan pejabatnya untuk memfitnah keluarga Biden sebelum pilihan raya.Kali ini, kejatuhannya disebabkan inti pati ucapan di National Mall pada 6 Januari lalu yang memberitahu bahawa Biden mencuri pilihan raya presiden dan bahawa mereka perlu berarak di Kongres dan menunjukkan “kekuatan”.Speaker Dewan Perwakilan, Nancy Pelosi memberitahu Dewan bahawa Trump “mesti pergi.”“Beliau secara jelas adalah berbahaya kepada negara yang kita semua cintai,” katanya.


Mengapa segelintir warga Malaysia jauhi vaksin AstraZeneca?

Ketika lebih 260,000 orang mendaftarkan diri bagi menerima suntikan vaksin AstraZeneca pada Ahad lalu di bawah program pilihan sukarela bagi suntikan tersebut, ramai yang masih tidak selesa dan ragu – namun tidak semua ragu-ragu dengan risiko darah beku berpunca daripada vaksin tersebut sehingga menyebabkan syarikat farmaseutikal besar itu terpaksa melawan publisiti buruk di seluruh dunia.Sebahagian yang bercakap kepada MalaysiaNow mengenai alasan untuk tidak mengambil vaksin itu mempunyai alasan berbeza, sekurang-kurangnya pada ketika ini.Bagi Azwan, 43, keputusan beliau tidak ada kena mengena dengan risiko kesihatan.Apa yang menjadi kerisauan beliau adalah program tersebut mengikut prosedur “siapa cepat, dia dapat” dalam memperuntukkan temu janji.“Saya tolak kerana terdapat had lot bagi vaksin AstraZeneca, ia dipisahkan daripada program vaksinasi kebangsaan,” katanya“Ia turut menambahkan kesukaran kepada perkara yang sudah sedia sukar.”Menurutnya, jika perlu ada program pilihan suntikan sukarela AstraZeneca, sistem yang sedia ada sudah cukup bagus.Dia turut mengkritik tindakan memperuntukkan vaksin tersebut hanya kepada yang tinggal di Selangor dan Kuala Lumpur, menyatakan pendekatan kebangsaan berbanding kenegerian “lebih sesuai dengan saya”.Vaksin AstraZeneca ketika ini menjadi vaksin utama dalam skim Covax, sebuah inisiatif Pertubuhan Kesihatan Dunia (WHO) dengan beberapa negara penderma untuk memastikan negara-negara miskin boleh mengakses vaksin Covid-19.Ia juga digelar sebagai “game-changer” pada Januari lalu ketika diumumkan sebagai vaksin pertama yang mampu milik selain tidak memerlukan tempat penyimpanan suhu dingin seperti Pfizer-BioNTech dan Moderna.Bagaimanapun, AstraZeneca menghadapi publisiti buruk berikutan kes darah beku yang dilaporkan di beberapa negara termasuk UK dan Eropah yang menyaksikan beberapa pesakit yang disuntik vaksin tersebut telah meninggal dunia.Agensi kesihatan dan pengawalseliaan antarabangsa termasuk Pertubuhan Kesihatan Sedunia (WHO) dan Agensi Ubat-ubatan Eropah (EMA) telah berulang kali mengatakan bahawa faedah vaksin AstraZeneca melebihi risiko, termasuk dijangkiti Covid-19.EMA juga berkata bahawa pembekuan darah disebabkan suntikan tersebut harus disenaraikan sebagai kesan sampingan yang “sangat jarang” berlaku, mendorong banyak negara menggunakannya.Namun keraguan sebahagian rakyat Malaysia terhadap vaksin itu jelas wujud ketika Menteri Penyelaras Program Imunisasi Covid-19 Kebangsaan (PICK) Khairy Jamaluddin mendedahkan bahawa 8,000 orang yang pada awalnya mendaftar untuk vaksinasi tersebut melalui aplikasi MySejahtera telah keluar daripada program tersebut setelah pengumuman kerajaan bahawa AstraZeneca turut dimasukkan dalam portfolio suntikan vaksinnya.Khairy, yang juga menteri sains, teknologi dan inovasi, berkata bahawa 80% orang telah mendaftar semula untuk janji vaksinasi mereka selepas suntikan AstraZeneca dijadikan sebagai vaksin pilihan sukarela.Farahin Rahim, 28, sebelum ini mahu mendaftar untuk mengikuti program sukarela tersebut namun mengubah fikirannya kerana bimbang tentang kemungkinan kesan sampingan yang berkaitan dengan vaksin AstraZeneca.Namun, dia kemudiannya melakukan kajian sendiri, hasil kajian sendiri itu ternyata meredakan kebimbangannya.Farahin berkata dia akan mendaftar suntikan vaksin itu setelah kumpulan kedua vaksin AstraZeneca tiba.“Saya ingin mendaftar pada awalnya tetapi saya sedang berusaha untuk hamil, jadi saya putuskan untuk abaikan dan dapatkan pendapat profesional.“Saya mempunyai keraguan tetapi rakan saya yang merupakan doktor di UK mengesyorkan vaksin AstraZeneca. Sekarang setelah saya mendapatkan pendapat profesional, saya pasti akan mendaftar ketika kumpulan vaksin kedua tiba,” katanya.Kamal Nizam, 24, berkata dia teruja untuk mendaftar vaksin AstraZeneca sebelum ini.Namun, setelah dia mendaftarkan diri, ramai warga media sosial yang terlibat dalam memberikan “ketakutan” kepadanya mengenai suntikan tersebut sehingga menyebabkan dia meragui keputusannya sendiri.Dia pernah membaca catatan Facebook mengenai orang yang menolak vaksin tersebut kerana wujud kemungkinan pembekuan darah walaupun terdapat penjelasan saintifik mengenai perkara tersebut.Apa yang menjadi kebimbangannya sebelum ini adalah keselamatan dirinya sendiri, namun kini dia yakin manfaat vaksin tersebut melebihi risiko yang ia bawa.“Saya memang risau tetapi saya lebih takut bahawa kita tidak capai imuniti kelompok,” katanya.“Saya tidak mahu wabak ini menjadi lebih teruk kerana boleh mempengaruhi keluarga saya.”Kamal menasihatkan orang ramai agar berhati-hati dengan apa yang dihantar ke media sosial mengenai suntikan vaksin.“Saya tidak kisah jika orang lain hendak menentang vaksin, tetapi saya rasa tidak betul sebarkan ketakutan dan mempengaruhi orang lain agar tidak mendapat suntikan juga,” katanya.“Ia tidak beretika.”


WWF sambut baik komitmen kerajaan utamakan pembangunan mampan

Tabung Alam Malaysia (WWF-Malaysia) menyambut baik langkah kerajaan dalam memberi komitmen bahawa negara ini akan menjadi neutral karbon seawal-awalnya pada tahun 2050.Selain itu, WWF-Malaysia menyokong tindakan kerajaan memberi keutamaan kepada agenda pembangunan negara secara mampan, selaras dengan Agenda 2030 yang dipersetujui oleh semua ahli Pertubuhan Bangsa-Bangsa Bersatu pada tahun 2015.Perkara ini diumumkan oleh Perdana Menteri Ismail Sabri Yaakob dalam pembentangan Rancangan Malaysia Ke-12 (RMK12) pada minggu lepas dengan objektif “Malaysia Makmur, Inklusif, Mampan”.Bagi mencapai agenda pembangunan mampan, perdana menteri berkata bahawa kerajaan akan bekerjasama dengan pihak swasta, di samping memperkenalkan instrumen ekonomi seperti “carbon pricing” dan cukai karbon. Tambahnya, kerajaan memberi komitmen untuk tidak lagi membina loji janakuasa arang batu yang baru.Seterusnya, pertubuhan masyarakat sivil atau CSO diiktiraf Kerajaan sebagai rakan pembangunan dan akan diinstitusikan dalam pelbagai mekanisme tadbir urus, terutama dalam pelaksanaan dan pemantauan bagi mencapai Agenda 2030.Pengarah Eksekutif dan Ketua Pegawai Eksekutif WWF-Malaysia, Sophia Lim, mengalu-alukan RMK12 yang memberi penekanan kepada usaha untuk mempercepat pertumbuhan hijau.Lim bersetuju bahawa pelbagai pihak berkepentingan termasuk agensi kerajaan, sektor swasta dan CSO perlu bekerjasama ke arah mencapai kemampanan, terutamanya ketika krisis iklim melanda.Katanya, penyelesaian berasaskan alam semula jadi harus digunakan secara strategik untuk menghadapi pelbagai cabaran alam sekitar dan masyarakat.“Tindakan bersepadu penting dalam menangani perubahan iklim dan risiko berkaitan alam sekitar. Faktor ini harus dipertimbangkan dalam semua perkara termasuk pembangunan mampan serta bidang tadbir urus. Ia berkait rapat usaha menangani kemiskinan, masalah kesihatan, pengangguran serta memastikan kesaksamaan jantina dan kesejahteraan ekonomi,” jelasnya.Lim berkata dengan merangka adaptasi dan mitigasi perubahan iklim, ia turut membantu usaha menangani isu lain seperti jaminan makanan atau “food security”, serta kesejahteraan dan keperluan hidup kumpulan B40.“WWF-Malaysia sentiasa bersedia untuk membantu Kerajaan dan rakan kongsi bagi mencapai matlamat pembangunan mampan di peringkat kebangsaan dan antarabangsa,” tambahnya.Tabung Alam Malaysia merupakan sebahagian daripada rangkaian WWF, sebuah pertubuhan bukan kerajaan antarabangsa yang berusaha untuk memastikan kelestarian alam semula jadi bagi manfaat manusia dan hidupan liar.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


327 pegawai, anggota polis ditahan kerana salah guna dadah

Polis Diraja Malaysia (PDRM) merekodkan sejumlah 327 tangkapan anggota pasukan keselamatan itu termasuk pegawai yang terlibat dalam kegiatan penyalahgunaan dadah menerusi Op Duri bagi tempoh Januari hingga Oktober tahun ini.Pengarah Jabatan Siasatan Jenayah Narkotik (JSJN) Bukit Aman Razarudin Husain berkata menerusi maklumat risikan serta aduan, tangkapan itu menunjukkan trend penurunan selepas 566 individu ditahan pada tahun lepas.Beliau berkata antara kes penyalahgunaan dadah itu ialah membekalkan, memiliki, keputusan ujian air kencing positif dan Langkah-Langkah Pencegahan Khas (LLPK).“Pihak JSJN sentiasa melaksanakan pelbagai operasi termasuk Op Duri yang sebelum ini dikenali sebagai Op Blue Devil bagi mencegah penglibatan anggota dan pegawainya dengan penyalahgunaan dadah.“Daripada jumlah itu, 18 individu ditahan kerana membekalkan dadah, 74 individu kerana memilki dadah, 225 positif air kencing sementara 10 individu melalui LLPK setakat ini tahun ini,” katanya kepada Bernama.Tahun lepas, 40 individu ditahan kerana membekalkan dadah, 99 kerana memiliki dadah, 424 positif air ujian kencing serta tiga di bawah LLPK.Razarudin berkata trend penurunan tangkapan yang turut dilakukan semasa tempoh Perintah Kawalan Pergerakan Bersyarat (PKPB) membuktikan bahawa PDRM tidak mengambil mudah pembabitan anggota dan pegawainya dengan aktiviti penyalahgunaan dadah.Beliau berkata sekiranya pegawai serta anggota yang ditahan tidak terlibat dalam isu integriti dan hanya mempunyai masalah disiplin diri serta dilihat tidak sesuai bertugas di JSJN, mereka akan ditukarkan bertugas di jabatan lain.“Saya tidak boleh nafikan bahawa ada pegawai dan anggota polis yang terlibat penjualan ketum yang dilarang di bawah Akta Racun, kami ada terima laporan berhubung perkara ini,” katanya.Razarudin berkata pihaknya akan mengambil tindakan sama ada mendakwa mana-mana pegawai dan anggota yang terlibat di mahkamah atau menukarkan mereka.“Selain itu, saya kena menunjukkan teladan bahawa saya dulu betul (menjadi contoh baik kepada anak buah), baru anak buah saya tengok saya adalah ketua yang betul. Jika saya hidup bermewah-mewah, pegawai dan anggota saya akan nampak saya tidak betul dan gaji saya tidak setara dengan kehidupan mewah.“Saya minta kepada pegawai dan anggota polis saya yang terlibat sindiket ini agar kembali ke pangkal jalan, apabila ada pegawai dan anggota yang dibuang kerja selepas berkhidmat 10 tahun, ia akan menyebabkan kerajaan mengalami kerugian berjuta ringgit,” katanya.Ditanya mengenai tindakan terhadap semua rampasan dadah yang dilakukan PDRM, beliau berkata ia menjadi barang kes sehingga perkara itu diputuskan mahkamah.“Apabila dadah tersebut dikembalikan kepada JSJN, JSJN akan melaksanakan pelupusan mengikut kaedah yang diluluskan Jabatan Alam Sekitar berdasarkan Akta Kualiti Alam Sekeliling 1974.“Kebiasaannya, pelupusan dilaksanakan dengan membakar barangan terbabit dan ada syarikat dilantik Jabatan Alam Sekitar itu sendiri,” katanya.Razarudin berkata pelupusan dadah terbabit turut dihadiri wakil bahagian lain dalam PDRM termasuk Jabatan Integriti dan Pematuhan Standard dan media.


Penceramah kempen PRN Johor dibenar buka pelitup muka

Prosedur operasi standard (SOP) pencegahan Covid-19 bagi Pilihan Raya Negeri (PRN) Johor, kini membenarkan penceramah untuk membuka pelitup muka ketika menyampaikan ceramah atau syarahan semasa berkempen.Suruhanjaya Pilihan Raya (SPR) mengeluarkan SOP pencegahan Covid-19 terkini itu semalam, yang dibuat berdasarkan cadangan pindaan dan tambahan daripada kementerian kesihatan (KKM) dan Majlis Keselamatan Negara (MKN).Menurut SOP terbaru itu, penceramah perlu terus memakai semula pelitup muka selepas selesai menyampaikan ceramah atau syarahannya.Berdasarkan SOP berkenaan, semua yang hadir ceramah, syarahan atau kempen, hendaklah sentiasa memakai pelitup muka serta mengekalkan penjarakan fizikal sekurang-kurangnya satu meter antara individu.Bagi aktiviti mesyuarat parti, SOP itu menyatakan semua individu yang hadir diwajibkan memakai pelitup muka sepanjang masa, dan menjaga penjarakan fizikal sekurang-kurangnya satu meter, selain aktiviti bersalaman adalah dilarang.“Pindaan pada SOP pencegahan Covid-19 itu berkuat kuasa serta merta,” menurut SPR yang berharap semua pihak mematuhi undang-undang, peraturan, etika kempen serta garis panduan pencegahan Covid-19 tersebut, bagi memastikan kelancaran proses pilihan raya dan tidak menggugat ketenteraman dan keselamatan awam.SPR menetapkan hari pengundian bagi PRN Johor pada 12 Mac dengan pengundian awal akan berlangsung hari ini.


Adakah kartel perniagaan berasaskan kaum sudah berakhir?

Berapa kali dalam hidup ini anda pernah lihat pengurup wang bukan India, atau perniagaan farmasi yang dikendalikan selain daripada orang Cina?Satu teori mengatakan pengurup wang yang ada hari ini merupakan perniagaan diwarisi turun-temurun daripada nenek moyang mereka sejak zaman British menjajah Malaya lagi.Bagi farmasi, atau kedai aksesori kereta, mereka dikatakan beroperasi dalam satu jaringan kaum yang rapat, dan menurunkan semua rahsia dan selok-belok perniagaan kepada generasi muda.Dalam erti kata lain, mereka ini tidak ubah seperti sebuah kartel, yang berjaya membina tembok sekeliling perniagaan mereka sejak sekian lama, malah sukar ditembusi pihak kerajaan.Banyak percubaan dilakukan kerajaan Barisan Nasional sebelum ini untuk memecahkan monopoli perniagaan ini tetapi tidak berjaya.Paling baru adalah perniagaan berkaitan peralatan teknologi.Pada 2015, menteri kemajuan luar bandar dan wilayah ketika itu, Ismail Sabri Yaakob memperkenalkan Mara Digital Mall, satu rancangan bagi membolehkan Bumiputera terlibat dalam perniagaan berpendapatan lumayan, yang akhirnya dilihat mampu memecah monopoli satu kaum seperti dilihat di Plaza Low Yat, di Kuala Lumpur.Mara Digital Mall di Kuala Lumpur.Isu sensitifRancangan itu gagal meskipun pelbagai insentif diberikan, dan terdapat aduan daripada para peniaga cara monopoli sama dilakukan, cuma kali ini orang di sebaliknya merupakan salah seorang daripada mereka sendiri.Topik kartel atau perniagaan bebas yang bekerjasama sehingga hampir mengawal sepenuhnya pasaran boleh menjadi satu isu sensitif.Selama beberapa dekad, sesetengah sektor perniagaan dalam negara ini berjaya disebabkan oleh asas kebersamaan dengan aktiviti yang didominasi oleh mereka dalam komuniti tertentu.Tetapi di mana kerajaan gagal, teknologi mungkin mampu boleh melakukannya, kata seorang ahli akademik.Malah dengan melakukan itu ada harapan, ia dapat mencetuskan interaksi antara kumpulan berbeza.Ia sudahpun berlaku, kata Prof Izlin Ismail, yang mengetuai Pusat Kecemerlangan Perniagaan Universiti Malaya.“Lihat saja kepada perniagaan tukaran mata wang yang kini sudah dalam talian,” katanya kepada MalaysiaNow, merujuk kepada sektor yang kebiasaannya diwarisi dan dikaitkan dengan orang India Muslim.Katanya bengkel membaiki kereta, satu ketika dahulu dikuasai kaum Cina, juga sudah sampai ke penghujung jalan.“Kereta baru semuanya menuju ke arah elektronik dan elektrik.”Dengan kemajuan teknologi, semakin ramai orang mampu memperoleh pengetahuan dan kemahiran yang diperlukan untuk berjaya dalam sektor tertentu.Peranan sebenar kerajaanNamun, ia bukan pengakhiran kepada kartel, kata Izlin, kerana mereka mengawal rantaian bekalan.“Disebabkan komuniti itu mengawal rantaian bekalan, ia amat sukar untuk orang lain dari luar kumpulan tersebut untuk menembusi pasaran,” katanya.“Kerajaan pernah mencuba memberi peluang kepada Bumiputera untuk terlibat dalam perniagaan ini, tetapi tidak pernah berjaya. Ia kerana di tengah-tengah rantaian bekalan itu, wujud hubungan kaum yang akan memberi keutamaan kepada mereka yang ada dalam kumpulan itu.”Pun begitu, tambahnya, ahli-ahli ekonomi secara amnya ragu-ragu mengenai campur tangan kerajaan kerana pasaran adalah lebih baik pada peringkat pengagihan sumber.“Campur tangan kerajaan diperlukan jika berlaku kegagalan pasaran.“Kerajaan bertanggungjawab memastikan pasaran lebih efisien, dan bukan mengambil alih peranan mereka.”Kegagalan pasaran kebiasaannya berlaku apabila penawaran barangan dan perkhidmatan tidak memenuhi permintaan.Bagaimanapun Izlin berkata, terdapat kekurangan data mengenai pengaruh kartel yang akhirnya menyukarkan penilaian sama ada mereka ini tidak baik untuk ekonomi.Walaupun begitu, ahli-ahli ekonomi percaya mengurangkan halangan untuk berniaga adalah baik untuk ekonomi.


Pendedahan: Keistimewaan Anwar di penjara jadi tumpuan, ketika perhatian beralih kepada banduan berpengaruh Malaysia

Ramai pelawat, perabot yang "tidak seperti penjara" dan banyak perjalanan keluar penjara adalah antara keistimewaan yang diberikan kepada Presiden PKR Anwar Ibrahim ketika dipenjarakan selepas gagal dalam rayuan kes liwat pada 2015, MalaysiaNow kini boleh mendedahkan ketika perdebatan mulai hangat berhubung isu layanan istimewa kepada Najib Razak yang baru-baru ini menjadi bekas perdana menteri Malaysia yang pertama dihantar ke penjara.
Pegawai yang biasa berurusan dengan "tetamu VIP" di penjara sejak beberapa dekad lalu turut menjelaskan bagaimana Anwar menerima "layanan yang lebih baik berbanding banduan biasa".
Pada 2015, Mahkamah Persekutuan mengekalkan sabitan kes liwat Anwar dan menjatuhkan hukuman penjara selama enam tahun.
Pengerusi Pakatan Harapan (PH) itu dibebaskan hampir seminggu selepas kemenangan gabungan itu pada Mei 2018, susulan menerima pengampunan diraja yang disokong oleh kerajaan baru Dr Mahathir Mohamad.
Namun sumber yang terlibat dalam menyelaraskan penahanan Anwar berkata, sepanjang 40 bulan pemimpin pembangkang itu menjalani hukumannya, beliau banyak menghabiskan masanya di luar dinding penjara.
"Kira-kira satu pertiga masanya banyak dihabiskan di wad hospital untuk pelbagai aduan kesihatan, di mana ketika itu prosedur operasi standard (SOP) penjara akan digantung dan larangan komunikasi juga sukar dikuatkuasakan," kata sumber kepada MalaysiaNow, memberikan butiran terperinci tentang perjalanan keluar penjara Anwar selama tiga setengah tahun sebagai penghuni Penjara Sungai Buloh.
Perjalanan keluar penjara itu termasuk permohonan kecemasannya bagi menguruskan urusan keluarga selain kehadiran di mahkamah.

Pegawai penjara berkawal di pintu masuk Penjara Sungai Buloh yang menempatkan Presiden PKR Anwar Ibrahim bagi hukuman kes liwatnya.

“Selepas November 2017, Anwar tidak lagi dilihat di Penjara Sungai Buloh kerana ditahan di Hospital Rehabilitasi Cheras sehingga dibebaskan pada Mei 2018,” kata sumber lain.
Semakan MalaysiaNow menunjukkan ahli politik itu menghabiskan masa kira-kira enam bulan di hospital tersebut.
"Saya rasa pegawai tertinggi memutuskan untuk membenarkan beliau tinggal di hospital kerana ia jauh lebih selesa berbanding penjara. Berada di hospital tidak seperti dalam penjara.
"Tiada banduan dibawa ke hospital untuk pemeriksaan atau rawatan sekerap beliau. Beliau juga dibawa keluar untuk dimasukkan ke hospital banyak kali. Anda boleh semak rekod Penjara Sungai Buloh untuk sahkan perkara ini," kata sumber sama.
Banduan jarang dibawa ke hospital yang terletak di luar premis penjara melainkan keadaan mereka cukup serius bagi mendapatkan waran kebenaran.
Sementara itu, MalaysiaNow juga difahamkan bahawa Anwar turut menerima lawatan berkala daripada doktor terkemuka yang ditugaskan oleh Kementerian Kesihatan bagi memantau kesihatan dan pemakanannya.
Salah seorang daripada mereka ialah mendiang Dr S Jeyaindran, yang bersara sebagai timbalan ketua pengarah kesihatan pada Mei 2018.
Selain berada di hospital, Anwar juga turut dibenarkan menghadiri pengebumian saudara mara, satu keistimewaan yang jarang diberikan kepada banduan biasa.
Semakan MalaysiaNow menunjukkan Anwar turut dibenarkan meninggalkan penjara bersama pengiring untuk melawat saudara-mara yang sakit di hospital.
Ia termasuk ibu tiri, saudara kandung, cucu, isteri, dan bapa mertuanya.
Pengalaman Anwar tersebut berbeza dengan apa yang dialami aktivis hak asasi manusia dan peguam P Uthayakumar ketika dipenjarakan.

Anwar Ibrahim menghabiskan kira-kira satu pertiga daripada masa pemenjaraannya di luar dinding penjara, di mana beliau boleh bertemu dengan kawan, penyokong dan ahli politik.

Uthaya menceritakan bagaimana beliau dinafikan kebenaran untuk melawat ibunya yang tenat ketika menjalani hukuman dua tahun penjara atas kesalahan menghasut.
“Satu-satunya hari saya menangis di penjara ialah apabila ibu tersayang meninggal dunia dan pihak berkuasa penjara, pada minggu sebelumnya, menolak permohonan saya untuk melawatnya di hospital,” Uthaya dipetik The Star selepas beliau dibebaskan pada 2014.
Seorang pembantu pemimpin kanan Umno berkata terdapat permintaan daripada sekutu Anwar dan juga ahli politik PKR berhubung keistimewaan penjara kepada pemimpin parti mereka itu.
"Keistimewaan seperti itu tidak mungkin diberikan tanpa kebenaran daripada menteri dalam negeri, Ahmad Zahid Hamidi, malah daripada Najib, yang merupakan perdana menteri ketika itu."
Sebagai banduan di hospital, Anwar turut menerima ramai pelawat termasuk Najib, Zahid dan pasangan mereka.
“Dari bilik hospital inilah beliau bergiat aktif dalam perancangan pra-PRU bersama rakan partinya.
"Peraturan penjara hampir tidak diendahkan. Malah, diketahui umum bahawa beliau turut berbual melalui telefon dengan Najib pada satu ketika," kata seorang ahli Parlimen PKR, merujuk dakwaan Anwar bahawa Najib menelefonnya pada malam PRU14, memberikan tawaran kepada pemimpin PKR itu sebagai usaha akhir untuk mengelak daripada kejatuhan kerajaan Barisan Nasional.
Keluar penjara
Namun banyak berada di luar persekitaran penjara yang suram bukan satu-satunya kelebihan menjadi "banduan VIP", kata sumber lain yang biasa dengan SOP penjara.
“Di Sungai Buloh, Datuk Seri diberikan bilik bujang khas, tidak seperti banduan lain yang terpaksa berkongsi sel kerana sesak.
"Dia ada kipas, katil, dan kerusi serta meja yang banduan biasa tak dapat. Dia juga ada tempat duduk tandas khas.”
Sumber itu menambah Anwar juga turut diberikan "seorang tukang masak banduan yang khas".
"Beliau ada banyak buku dan majalah yang biasanya dibawa masuk oleh peguam, yang sering datang sekurang-kurangnya dua kali seminggu," kata sumber itu, sambil menambah sudah menjadi pengetahuan umum bahawa peguam Anwar menyeludup kenyataan akhbar dan surat, terutama ketika awal-awal pembangkang melancarkan kempen bersama pada PRU14.
Seorang bekas warden penjara mengesahkan dakwaan tersebut, mengatakan ia adalah satu cabaran dalam melaksanakan peraturan penjara apabila ia melibatkan peguam.
“Peguam-peguam ini ambil kesempatan ketika sesi lawatan mereka untuk melakukan perkara-perkara sebegini.
“Namun biasanya, kami pejam mata sahaja. Ingat, Anwar tidak pernah dikenakan hukuman tatatertib kerana melanggar peraturan penjara dengan membuat kenyataan akhbar," kata lelaki berusia 63 tahun itu kepada MalaysiaNow dengan syarat namanya tidak didedahkan.
MalaysiaNow masih tidak menerima respons daripada beberapa peguam yang mewakili Anwar semasa beliau dipenjarakan.
Ketika dihubungi, salah seorang daripadanya berkata, mereka masih terikat dengan keistimewaan peguam-anak guam walaupun tidak lagi mewakilinya.
Dalam pada itu, jabatan penjara berulang kali menafikan spekulasi berhubung keadaan pemenjaraan Najib.
Ia termasuk penafian tegas berhubung khabar angin di media sosial bahawa bekas perdana menteri itu ditempatkan di sebuah rumah dalam kawasan penjara.
"Maklumat tidak sahih. Hentikan penyebarannya," kata jabatan itu.
Pada 23 Ogos lalu, Najib mula menjalani hukuman penjara 12 tahun selepas Mahkamah Persekutuan mengekalkan sabitan menyelewengkan RM42 juta dana SRC International.
Beliau juga memfailkan semakan kehakiman serta petisyen bagi pengampunannya.


Mungkin telah tiba Malaysia tukar sistem pentadbiran?

Nampaknya ada di kalangan ahli politik, rakyat Malaysia ini mudah dilalaikan. Pemimpin-pemimpin ini mungkin menyangka apa sahaja yang mereka lakukan boleh diterima oleh penduduk negara ini.Lihat sahaja rentetan yang berlaku baru-baru ini dan ulasan dari Laporan Ketua Audit Negara (LKAN) Tahun 2019 Siri 2. Terlalu banyak pembaziran wang rakyat yang berlaku di kementerian-kementerian kerajaan dan syarikat-syarikat berkaitan dengan kerajaan yang dipimpin oleh ahli-ahli politik.Contohnya, Pembangunan sistem uCustoms bagi menggantikan Sistem Maklumat Kastam (SMK) sedia ada di Jabatan Kastam Diraja Malaysia (JKDM) gagal disiapkan dalam tempoh tujuh tahun dua bulan (86 bulan) setelah lima pelanjutan masa (EOT) diberikan.Laporan itu turut memaklumkan, Projek uCustoms bermula pada 25 Oktober 2013 pada asalnya dijadualkan siap pada 24 Oktober 2015 untuk menggantikan SMK sedia ada di jabatan itu yang telah diguna pakai sejak tahun 1995.Ketiadaan syarat keperluan Surat Jaminan Bebas Jenayah (LOGC) untuk mengesahkan tanggungan yang dibawa peserta Program Malaysia Rumah Keduaku (MM2H) adalah bebas daripada salah laku jenayah, menimbulkan risiko keselamatan negara.Lihat pula tingkahlaku Timbalan Menteri di Jabatan Perdana Menteri (Hal Ehwal Agama), Ahmad Marzuk Shaary apabila dia mengakui kenderaannya telah melanggar peraturan jalan raya. Anehnya, kita masih tidak tahu siapa yang memandu kenderaan mewah itu.Jika ia dipandu oleh Marzuk ia amat mendukacitakan.  Bagaimana seorang penggubal undang-undang di Parlimen boleh berkelakuan seperti ini?Amat mengecewakan apabila dia meraih simpati dari orang ramai:  “Biarlah hukuman itu di atas dunia, andai dengan sebab itu, ia melepaskan kami dari hukuman di akhirat.  Saya memohon ribuan kemaafan atas isu yang timbul.  Semoga peristiwa ini memberi peluang untuk kami terus menjalankan tugas dengan penuh jujur dan berintegriti demi rakyat Malaysia,” kata Marzuk seperti dilaporkan dalam suratkhabar dalam talian Sinar Harian.Tuhan tidak pernah berjanji hukuman dunia membebaskan pesalah di akhirat.  Hukuman dunia tidak seadil hukum Tuhan kerana pesalah boleh terlepas atas teknikaliti atau yang kaya membayar peguam atau hakim yang boleh “membantu” supaya dia dibebaskan.Lagipun sebagai penggubal undang-undang, Marzuk wajib sentiasa bertugas dengan jujur dan berintegriti bukan selepas didapati bersalah.Sementara itu, wakil rakyat Umno Ketereh Annuar Musa didakwa mengeluarkan surat sokongan kepada suatu syarikat swasta menyokong pembangunan tanah 2.9 ekar di Lot 131, Jalan Peel, Kuala Lumpur ketika beliau menjawat Menteri Wilayah Persekutuan.Isunya, syarikat tersebut tiada pengalaman dalam pembangunan hartanah dan hanya mempunyai modal berbayar RM100, tuduh ketika membuat laporan di pejabat Suruhanjaya Pencegah Rasuah Malaysia. Dakwanya lagi, seorang pengarah syarikat itu adalah saudara dan jiran Annuar.Bagaimanapun, Annuar dilaporkan telah mengeluarkan satu surat baru menarik sokongannya ke atas syarikat berkenaan setelah menerima tohmahan dari ahli politik, badan-badan amal dan mereka yang berkepentingan.Lagi ketara apabila Ahli Parlimen Pasir Gudang Hassan Abdul Karim mengejutkan orang ramai dengan mendakwa ekoran dari pendedahan rahsia Kertas Pandora, sebilangan ahli politik negara menipu rakyat.  Sekian lama ahli politik tersebut melaungkan slogan “demi bangsa, demi negara demi Orang Melayu”. Tetapi mereka ini munafik, tambahnya.“Mereka mahu elak cukai sebenarnya. Mereka hendak kekayaan berlegar pada keluarga mereka sendiri sahaja.  Bukan hendak tolong orang Melayu.  Mereka buka akaun syarikat-syarikat mereka, bukan di Tanah Melayu tetapi di British Virgin Islands.Mereka tuduh orang lain “tidak patriotik, subversif atau penderhaka”.  Tetapi merekalah yang sebenarnya petualang kerana larikan wang dan modal secara haram ke syurga kewangan hitam tanpa cukai dan penuh rahsia di British Virgin Islands.Siapa Melayu yang hipokrit ini?  Rupa-rupanya mereka anak-anak bekas perdana menteri dari parti-parti politik Melayu dan Bumiputera yang eksklusif, sama ada Cap Kris (Umno?), Cap Bunga Raya (Bersatu?), Cap Pejuang bangsa, katanya lagi.“Kasihan bangsaku Melayu, ditipu hidup-hidup.  Aku yang Melayu inipun ditipu sama.  Sekian lama aku ingatkan betullah pemimpin-pemimpin Melayu ini memperjuangkan kepentingan orang Melayu dalam Perkara 153 Perlembagaan Persekutuan dan hak-hak kedudukan istimewa Orang Melayu.  Rupa-rupanya mereka ini ibarat “harapkan pegar; tetapi pegar makan padi,” lapor Malaysia Today, 10 Oktober lalu.Terbaru juga, bekas ketua menteri Melaka Idris Haron menuduh terdapat beberapa pemimpin Umno di negeri itu memonopoli projek-projek ekonomi dan menipu kerajaan pusat royalti pasir.Turut menggemparkan apabila Ahli Parlimen Labuan Rozman Isli, 57, dihadapkan ke Mahkamah Sesyen atas pertuduhan menggunakan kedudukannya untuk mendapatkan kontrak pekerjaan bagi Syarikat Labuan Liberty Port Management Sdn Bhd, tiga tahun lepas, lapor Bernama 14 Oktober 2021.Ini diikuti oleh dakwaan veteran ahli politik Tengku Razaleigh Hamzah bahawa Umno kini menjadi sebuah parti politik yang tidak boleh diselamatkan lagi.  “Langkah menyelamatkan sukar kerana Umno masih dikuasai pemimpin-pemimpin berpengaruh dan politik wang yang menyukarkan parti itu berubah buat masa ini,” katanya.Persoalan ketika iniParlimen Malaysia telah hilang halatuju.  Ahli-ahli Parlimen yang wajib membahas and menggubal undang-undang membawa pembangunan dan kemakmuran negara telah gagal menjalankan tugas.  Apa yang dilihat di kaca TV ketika Parlimen bersidang ialah tuduh-menuduh, maki-hamun dengan kata-kata kesat (mangkuk, bodoh) dan keangkuhan untuk menjadi jaguh.Ahli politik daripada semua golongan perlu ingat, setiap hari perbuatan jijik mereka diperhatikan rakyat ia memperkukuhkan keinginan mereka cara pentadbiran negara ini perlu diubah.  Sebagai penggubal undang-undang (lawmakers) tugas mereka bukan bercakaran, tuduh-menuduh dan caci-mencaci yang dipamerkan dalam TV setiap kali Parlimen bersidang.Ramai rakyat negara ini percaya Parlimen bukan lagi tempat perbincangan menggubal undang-undang yang boleh membawa kepada perlaksanaan kemajuan semua rakyat yang memerlukan.  Ia telah menjadi medan pertempuran peribadi antara ahli politik yang bertentangan.Oleh itu, adakah sistem demokrasi berparlimen tidak lagi sesuai bagi Malaysia? Apabila Yang di-Pertuan Agong dan Raja-Raja Melayu dilihat lebih berkesan membuat keputusan bagi semua kaum dan membawa kestabilan negara, mungkin kerajaan monarki lebih baik bagi Malaysia?Khairuddin Othman adalah bekas wartawan.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Bolehkah Warisan benar-benar mengendalikan ahli politik semenanjung?

Sejak tahun 1963, Sabah dan Sarawak terpaksa menjadi watak sokongan untuk negeri-negeri di semenanjung dan begitu banyak janji yang dibuat menjelang kemerdekaan Malaysia Timur daripada penjajah British, masih belum dipenuhi walaupun enam dekad berlalu.Sebenarnya, sehingga tahun 2018, Sabah dan Sarawak sering diberi nama sebagai ‘undi simpanan tetap’ untuk kerusi Parlimen kerana kerajaan Barisan Nasional yang memerintah ketika itu, begitu yakin memiliki sokongan pengundi Malaysia Timur sehingga mereka begitu senang untuk terlibat dalam politik yang tidak teratur di semenanjung Malaysia.Di Sabah, politiking adalah sangat kuat sehingga kini dan ramai yang masih mengingati pengeboman pada 1986, rusuhan dan deklarasi darurat – pengajaran pahit yang bagaimanapun tidak menghentikan “katak melompat” dalam kalangan ahli Parlimen yang sering menukar parti sesuka hati.Pertukaran terbaru dalam pakatan politik di Sabah berlaku pada bulan Julai tahun lepas dan kejatuhan dari kempen yang sengit dan keterpaksaan para pengundi untuk pulang membuang undi, masih dirasakan kerana kes positif Covid-19 Malaysia telah meningkat tiga kali ganda sejak pilihan raya negeri pada bulan September.Maka ketika Parti Warisan Sabah mengumumkan rancangan untuk melebarkan sayap ke semenanjung, ramai pakar analisis politik merasakan waktunya bertepatan dengan banyak amalan politik sesuka hati yang diterapkan oleh ahli politik dari semenanjung.Kejatuhan kerajaan persekutuan Pakatan Harapan, dengan peletakan jawatan Dr Mahathir Mohamad sebagai perdana menteri secara tiba-tiba pada bulan Februari, dicetuskan oleh ahli Parlimen yang menukar pakatan/kerjasama – sama seperti bagaimana kerajaan negeri Sabah jatuh beberapa bulan selepas itu pada bulan Julai.Pelebaran sayap Warisan ke luar Sabah masuk akal kerana kerajaan nasional terus bersikap sebelah pihak, memihak kepada ahli politik semenanjung – walaupun saiz tanah Sabah dan Sarawak hampir dua kali ganda berbanding semenanjung.Oleh itu Warisan yang ingin memiliki lebih banyak perwakilan pada peringkat persekutuan difikirkan masuk akal sekiranya parti itu mampu menolong memenuhi janji-janji tahun 1963 dan juga pembangunan pesat di Malaysia Timur agar setara dengan apa yang sudah ada di semenanjung.Walaupun ramai yang mempersoalkan bagaimana Warisan boleh mencapai matlamat menjadi pemerintah persekutuan, kebenarannya adalah terdapat ramai orang Sabah di semenanjung dan hanya memerlukan perubahan dalam pendaftaran alamat pemilih untuk menyelesaikannya.Parti politik yang kini mendominasi di peringkat persekutuan – PKR dan DAP, serta parti pemerintah Umno, PAS dan Bersatu – mungkin mendapati diri mereka akan dijatuhkan sekiranya penyokong setia Malaysia Timur menunjukkan belang sebenar.Senario ini mungkin kelihatan tidak masuk akal sekarang, tetapi siapa yang dapat meramalkan kejatuhan Barisan Nasional di Parlimen pada Mei 2018? Sekiranya Pakatan Harapan berjaya melakukan pengambilalihan kerajaan persekutuan pada PRU14, bolehkah parti-parti Malaysia Timur seperti Warisan membuat satu lagi kejutan pada PRU15?* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Jemaah solat Jumaat, fardu di Wilayah Persekutuan dihadkan

Bermula hari ini, hanya 50 jemaah dibenarkan menunaikan solat Jumaat di Wilayah Persekutuan bagi masjid dan surau Jumaat yang berkapasiti 1,000 jemaah ke atas, manakala 20 jemaah bagi yang berkapasiti 1,000 ke bawah, sepanjang pelaksanaan perintah kawalan pergerakan (PKP).Pengarah Jabatan Agama Islam Wilayah Persekutuan (Jawi) Mohd Ajib Ismail berkata bagi solat fardu di masjid, surau Jumaat dan surau, bilangan jemaah dibenarkan adalah tidak melebihi 12 orang yang terdiri daripada pegawai masjid dan ahli jawatankuasa (AJK) sahaja.“Bagaimanapun, bagi solat Jumaat dan solat fardu di surau Jumaat Projek Perumahan Rakyat (PPR) dan Perumahan Awam (PA) Dewan Bandaraya Kuala Lumpur (DBKL), bilangan jemaah dibenarkan hanya 12 orang sahaja yang terdiri dari imam, bilal, noja dan AJK.“Bagi solat fardu di surau PPR dan PA DBKL, bilangan jemaah dibenarkan hanya tiga orang sahaja yang terdiri daripada imam, bilal dan noja atau AJK,” katanya dalam sebuah kenyataan.Beliau berkata di kawasan PKP diperketatkan (PKPD) pula solat Jumaat hendaklah digantikan dengan solat Zohor, manakala bagi solat fardu dibenarkan dengan bilangan jemaah tiga orang sahaja iaitu imam, bilal dan noja atau AJK.Katanya di kawasan PKPD juga, pengurusan jenazah yang melibatkan bukan pesakit Covid-19 hendaklah dilaksanakan di rumah atau premis persendirian dengan had maksimum jurumandi dan petugas seramai lima orang.“Solat jenazah hendaklah tidak melebihi 12 orang jemaah serta kehadiran bagi pengebumian jenazah tidak melebihi 15 orang termasuk ahli keluarga terdekat,” katanya sambil menambah penjarakan fizikal 1.5 meter perlu dilaksanakan di semua masjid, surau dan surau Jumaat.


2 minggu ‘lockdown’ akan datang kritikal, kata Noor Hisham

Ketua Pengarah Kesihatan Dr Noor Hisham Abdullah menegaskan, tempoh dua minggu pelaksanaan ‘lockdown’ akan datang merupakan tempoh yang kritikal untuk negara mengurangkan bilangan kes kepada 4,000.Beliau berkata dalam tempoh berkenaan, kerjasama semua pihak amat diperlukan untuk membantu melandaikan lekuk Covid-19, yang masih mencatatkan bilangan kes harian yang tinggi.Namun, pada masa sama beliau turut kesal dengan tindakan sesetengah pihak yang masih melakukan pergerakan yang tidak perlu, termasuk perhimpunan seperti parti keramaian dan majlis.“Ini adalah sesuatu yang tidak bertanggungjawab,” katanya.Negara merekodkan sejumlah 5,793 kes baru harian Covid-19 hari ini berbanding 6,849 kes semalam, manakala jumlah kes sembuh Covid-19 dalam tempoh 24 jam juga sekali lagi mencatatkan angka tertinggi sejak pandemik itu melanda Malaysia, dengan 8,334 kes berbanding 7,749 semalam.Kerajaan pada 28 Mei lepas memutuskan, untuk melaksanakan sekatan pergerakan penuh sektor sosial dan ekonomi fasa pertama di seluruh negara bagi tempoh 14 hari bermula 1 hingga 14 Jun.


Keputusan undur tentera AS dari Afghanistan ‘sangat jelas’, kata Biden

Presiden Joe Biden berkata keputusannya untuk memulakan pengunduran pasukan tentera Amerika Syarikat (AS) dari Afghanistan adalah jelas, lapor Sputnik.“Pada saya, ia sangat jelas,” kata Biden kepada wartawan.Terdahulu pada Rabu, Biden mengumumkan AS akan mula menarik balik 2,500 tenteranya dari Afghanistan pada 1 Mei dan berharap dapat diselesaikan sepenuhnya  menjelang 11 September. Pasukan Nato juga menuruti jejak langkah AS.Biden menyatakan penempatan tentera AS di Afghanistan untuk memerangi kumpulan pengganas Al-Qaeda dan untuk mencegah negara itu menjadi pusat perlindungan bagi pengganas.“Sejak awal lagi, anda mungkin ingat, saya tidak pernah terfikir kita berada di sana untuk menyatukan… Afghanistan,” katanya.


PM tak harus salahkan penjawat awam jika konsep Keluarga Malaysia tidak popular, kata penganalisis

Ismail Sabri Yaakob tidak seharusnya menyalahkan penjawat awam jika konsep atau slogan Keluarga Malaysia yang diperkenalkannya sejak mengangkat sumpah sebagai perdana menteri enam bulan lalu masih tidak mendapat sambutan, kata penganalisis.Bercakap kepada MalaysiaNow, mereka berkata, konsep tersebut kurang difahami masyarakat kurang memahami “slogan” tersebut ketika ia diperkenalkan Ismail ketika ia diperkenalkan Ogos tahun lalu.Penganalisis politik dari Institut Hal Ehwal Antarabangsa Singapura Oh Ei Sun berkata definisi konsep itu kurang jelas memandangkan ia diperkenalkan selepas Ismail menjadi perdana menteri secara “tiba-tiba” dan perlu mencari satu slogan untuk mencerminkan konsep pentadbirannya.“Mungkin ramai masih keliru mengenai definisi Keluarga Malaysia dan bagaimana ia berbeza dari slogan 1Malaysia yang diperkenalkan oleh Najib Razak pada 2009,” katanya kepada MalaysiaNow.“Disebabkan ini, ramai tidak begitu tertarik. Malah, ramai juga tidak melihat Ismail sebagai PM yang akan berkekalan lama dan sekadar caretaker untuk jawatan tersebut.”Sementara itu, penganalisis politik dari USM, Ahmad Atory Hussain, berkata konsep itu juga tidak akan membantu BN meraih sokongan pada PRN Johor memandangkan ia merupakan sebuah polisi kerajaan manakala pilihan raya adalah medan pertarungan parti politik untuk menentukan pihak yang bakal menerajui kerajaan seterusnya.Oleh itu, katanya, PM tidak seharusnya menyalahkan penjawat awam sekiranya konsep itu tidak diterima ramai memandangkan kumpulan ini tetap akan melaksanakan segala arahan dari pihak atasan tanpa mengira parti politik.“Tak boleh salahkan penjawat awam sebab mereka akan terus laksanakan segala arahan dari pihak atasan tanpa mengira parti politik.“Ada kemungkinan penjawat awam dalam kementerian tidak melaksanakan konsep Keluarga Malaysia kerana tidak diberi bimbingan yang kurang jelas dari menteri itu sendiri,” katanya.Bulan lalu, semasa perhimpunan bulanan Jabatan Perdana Menter Ismail mengingatkan penjawat awam lebih bersungguh-sungguh dalam mempromosi konsep Keluarga Malaysia.Dalam pada itu, Oh berkata, menteri termasuk perdana menteri perlu berhati-hati memberi teguran terhadap penjawat awam secara terbuka memandangkan langkah itu mungkin akan memakan diri pada masa hadapan.“Jangan lupa kesan selalu menuduh penjawat awam seperti yang berlaku pada zaman pentadbiran Dr Mahathir Mohamad menyebabkan ramai penjawat awam tidak suka dengan Pakatan Harapan (PH),” katanya.Tambah Oh, situasi bertambah buruk apabila pengundi termasuk penjawat awam kini agak keliru dengan landskap politik negara menyebabkan tiada lagi sifat kesetiaan terhadap satu parti politik sahaja.“Kita pun tidak pasti siapakah kerajaan atau pembangkang. Contohnya, Bersatu dan PAS ada kalanya lebih berperanan seperti pembangkang berbanding PH.“Manakala PH pula sejak menandatangani memorandum persefahaman dengan kerajaan, mereka berbunyi seperti kerajaan, dan keadaan ini sangat mengelirukan pengundi,” katanya.Menurut Atory, keadaan ini boleh menyebabkan peralihan undi penjawat awam ke parti yang tidak mewakili kerajaan, yang mana ia boleh menyumbang kepada kejatuhan kerajaan semasa.Beliau berkata, faktor ini perlu dipandang serius memandangkan tiada lagi istilah “kubu kuat” sejak BN tumbang pada 2018.“Dulu memang penjawat awam banyak undi BN disebabkan kestabilan yang mana gabungan parti politik itu sering meraih dua pertiga kerusi Parlimen,” katanya.Atory berkata, walaupun undi dari penjawat awam tidak sebesar peratusan undi dari golongan muda, semua parti politik perlu mengambil kira bahawa setiap pilihan raya pada masa akan datang disifatkan sebagai “persaingan terbuka” dan tiada lagi parti yang dominan seperti era pentadbiran BN sebelum 2018.“Jika Johor adalah kubu Umno maka mereka sepatutnya raih dua pertiga kerusi Dewan Undangan Negeri (DUN) Johor dan bukannya raih majoriti satu kerusi sahaja,” tambahnya.“Malah, pelaksanaan PRN ini dilihat sebagai strategi BN untuk kembali berkuasa ketika gabungan parti politik tidak mampu meraih sokongan seperti tahun-tahun sebelum ini.”